АгIаншараква
ЙагIвсыз ауахъи атшыни руацIа Апсны Республика апны акоронавирус датша аджвырагIв йгIарахвта йгьгIадымрыбергьыльтI.
Апсны апны COVID-1 згIва гIазахвыз гIвыджь гIадрыбергьыльтI. Ауат агIвыджьги Гагра къала йабзазагIвпI.
Апсны апны COVID-1 гIазахвыз ачымазагIв дгIадрыбергьыльтI, ауи Гагра къала апны дбзазитI.
Апсны апны акоронавирус ашIашIкIгIара згIва тшауацIнамхырныс ахъазла йнарахвыз амальква йрыладырхIитI.
Москва апсуа диаспора акоронавирус апандемия абакIра ауысла Апсны йырцхърагIитI
Ареспублика абзазагIвчва тшырзынайырхатI Апсны азгIвадарахчара аминистерства йадкIылата коронавирус ашIашIкIгIара згIва абакIра знархару а-Оперштаб йалу аврач-онколог Кациа Батал.
АуагIа акоронавирус йачвхъыхчара зхъвдаквцIару акъральыгIва штаб Апсны а-Минфин ахъада йтшазынархара гIаквырцIатI. Ауи йшихIвазла, акъраль апны апандемия ашвхIаусыгIвала ГвжважвагIва аъаща щаквгылазтынгьи абзазагIвчва анхашаквагьи ацхърагIага ахчаквагьи йтарымщахIауата йрыртуаштI.
Апсны азгIвадарахчара аминистр йтарагылыгIв акъральыгIва штаб ахьызла ансимшы дгIачважвитI. Ауи апрель а 4 атшын йшгIайхIвазла, Апсны апны уахьчIвала ага акоронавирус гIанымшасызтынгьи агвжважвагIва аъаща йаквыргIапсу амальква щаквгылазара атахъыпI, абзазагIвчвагьи ауи йазынарху ацIасква нкъвыргарныс рборчпI.
Адуней апсуа-абаза конгресс акъару абгата Апсны абзазагIвчва акоронавирус ашIашIкIгIара згIва йачвхъыхчара йазынанархатI.
АААК а-Дискуссия клуб экология йазынарху асессия апны аклуб йалаквуи аъачIвагIагIвчви ареспублика апны агIайыраква азарарчква йшырчвырхчуш йалачважватI.


АААК а-Дискуссия клуб экология йазынарху асессия апны аклуб йалаквуи аъачIвагIагIвчви ареспублика апны агIайыраква азарарчква йшырчвырхчуш йалачважватI.
Апщаша, мартI а 12 атшын АААК а-Дискуссия клуб апны йсасын агIайыраква хчарала аъачIвагIагIвчва. Аклуб йалакву йрыцта агIайыраква хчара шатахъу йалачважвун ФАО ООН (ООН йаланакIуа афачIвы йгьи акытмлыкврхIара уысквала аорганизация – аредакция ррытаразга) Апсны апны ауысхарта аунашвачпагIв Клюкин Михаили Апсны Анаукаква ракадемия Экологияла аинститут этимологияли аинвазив (йгIатаргаз) квпшыраквали алаборатория аунашвачпагIв Кириа Михаили.
Азарарчква урабакI йшауаш
Клюкин Михаил йхIватI агIайыраква зарар дызрадзауа ахIапшхвыпшква уызларабакIуаш ахимия, биология, механика, агротехника амальква шаъу.
«Химия амаль – ауи апестицидква ангIаурысабапуа акIвпI, ауи ласуыспI, ауаса аэкология зарар арайдзитIта йажвыз амальпI», – йалачIвакваз йгIаргвынйыргIвытI аъачIвагIагIв йгьи йгIацицIахтI абиология хъвшвква ргIарысабапра, датшата йухIвушызтын – абиология амаль, ауагIа, агIайыраква, апсауышвхIаква рыхъазла йшшварагIварам.
Механика амаль дахIврала йшгIадрысабапуа йашвапхата Клюкин Михаил йгIайгтI амрамор цIыдз – ареспублика апны йцIыхъвахауа асквшква руацIа швабыж йщардахаз ахIапшхвыпш – напIыла йхъвшвара.
АгIайыраква хчарала агротехника амальква агIайыраква азарарчква йшнармахвуаш йазынарху йалакIу ауысква гIарыцIаркIитI.
Афермерква рыхъазла архъа апхьартаква
АъачIвагIагIв йайззакваз йгIаргвалайыршвахтI уахьчIвала Апсны арайонква зымгIва рпны ФАО ООН адгьылрхарджьыгIвчва рыхъазла йаднагалыз йазалху «архъа апхьартаква» шынхауа, ауаъа ауат агIайыраква йрызарархауа ахIапшхвыпшкви ахъвапиракви шурыдзуаш йшазырбжьауа. Ауи йапшу апхьарта йызтахъу дзачIвызлакIгьи ашIыпIа кытмлыкврхIара унашвахъцIарта апны тшаницIата дца йауитI.
«ХIара йхIмураду афермерква гIбжьарныс акIвпI, – йрытаразтI Клюкин Михаил. – Архъа апхьарта йцаквауа йдырхарджьуа агIайыраква рхIвитIта абжьагIвчва ауат шгIархчуш йазырбжьитI. Ари ацынхара сабап гIанагра ахъазла гIвба ракIвпI йатахъу: адгьылрхарджьыгIв йархIвуа йырхъйарныс йгьи ауыс джьауапкIра азйымата дадгылырныс».
ФАО ООН Апсны апны ауысхарта аунашвачпагIв йшихIвазла, архъа апхьартаква рпны йапхьаквауа йрыуата йызтахъу Молдова йыргата ауаъа ауат йрапшу апхьартаква сабап шгIаргуа ддырбарныс ргвыгъапI.
АгIайыраква шварагIвара рзыгIанзыршауа
Акьазу Экологияла аинститут этимологияли аинвазив квпшыраквали алаборатория аунашвачпагIв Кириа Михаил йпны йангIадза ауи йгIаликIгIатI агIайыраква хчара – «экология шварагIварадара апны уыс апхъата йшаъу» йгьи ахчара йгIацIанакIуа агIайыраква гIашIипхьадзатI.
«Хчара йазыбжапI акытмлыкврхIара гIайыраква, абнаква йгьи агьагьара зладрыпшдзауа агIайыраква. АуагIа рыхъазла магIын ду амапI акытмлыкврхIара гIайыраква бажвхарныс. Аэкология ргIапсра гIащаквхара ахъазла абнаква хчара атахъыпI. ХIара турист къральта тшыхIпхьадзитI. Апальмаква, акипарисква, аэвкалиптква, хIышта дрыпшдзауата йларцIаз антахьгьыт агIайыраква хIхчузтын хIпсабара йшгвлахIару апшта йгIанхуштI», – йхIватI аъачIвагIагIв.
Йгвы йасуата йхIватI ауи ареспублика апны асамшитква рпроцент 98 араъа йгIатанагаз огневка-хIва йызпхьауа алымхIарыгIв йшафыз. Кириа Апсны йгIаргуа агIайыраква карантин йгIакIылщтра магIын ду шаму, акъраль цIлагIарйырта амазара шатахъу гIаликIгIатI.
АъачIвагIагIвчва йырхIватI акъраль апны йцIыхъвахауа асквшква азарарчква рквпшыраква йшрылахIаз: лымхIарыгIвгьи, цIыдзгьи датшагьи шгIаншаз.
«УыжвгIанчIви логистика лшара гIаунатитI атичIвква майрата йатурыпарныс. Ауат йрыцта йайтыпитI азарарчквагьи – дзыгIвгьи щхъагьи датшагьи йрымкIуа адуней ацIыхъвакI йтыцIитIта датша цIыхъвакI йнадзитI. Йаквнагу рхъвыхра адхIымгалуазтын йлахIцIаз агIайыраквагьи хIыбнаквагьи хIчвыдзырныс закIы гьазхIвам», – йхIватI Экологияла аинститут аъачIвагIагIв йгьи йгIацицIахтI щарда мцIуата Апсны адгьылраса зфауа зарарчгьи шгIатанагаз.
АхIапшхвыпш зарарчква йырхъазымкIва айчважвара йалакваз акъраль абнаква рпны йщардахаз амцаблыраква рунашвагьи рхIватI. АъачIвагIагIвчва йшырхIвазла, амцаблыраква гIазхъшахъыцIуа агIвычIвгIвыс йакIвпI.
«АгIапынла адгьылрхарджьыгIвчва архъа нхараква тшырзадыргалитIта рыштаква дрыцкьара ахъазла ахIвра гIва рблитI, ауаса амца йгьзахъпшылуамта ауи тшамцIнахитI. ЙыншитI абна амсакъра йгIалцIта йанбылуагьи. Тутын цычвахьакI кIадрышвпI йа йцIырхъыйыз амца дымрычвхуа йгIанырыжьпI – уацIыхъван бна гектарпхьадзара блитI», – йгвы йыхьуа йхIватI Кириа Михаил.
«Аэкология дырраква рыщата»
А-Дискуссия клуб йалу Согъвым йхътIу аинститут астудент Биройпа Анзор анйара амщтахь азарарчква ауаса йщардахата дшымгвыгъуз йхIвахтI.
«ЩардагIвы йырдыритI Апсны апны азарарчква хъарыхьгата йшаъу. Ауаса ауат апсабара зазрарта йазгIарг йауаш, ауи зарар азрайдзауа ахIапшхвыпшква йшырхъазым, ари ауысгьи ахъатаква зымгIва урызхъвыцта уадгылра шатахъу, чва ахъауымбатагьи амаль шамам уахьчIва айчважвара амщтахь акIвпI йангIасгвынгIвы», – йхIватI ачкIвын.
Ауи дшхъвыцуала, ауагIа ари ахабар дуырдыргIвацарыгьи ауыс закIыла йахъвуштI.
«АгIвычIвгIвыс дъачIвагIагIвымызтын [экологияла] абаргвыраква ршвхIаусыгIвакви рцIыхъватшаракви гьизалыргум. Сара сгIахвтагьи ауи акIвпI сшаъу, ага сдагвмызтынгьи, ари ауыс тшачвпхьасымкIуазтынгьи. Ауаса ауи йъадзаквчважвауа мачIпI. Араъа нхара ду атахъыпI: ателебара апынгьи Интернет апынгьи ароликква, асоциал сетьква рпны ахештэгква ауи ахабар тшамцIнадрыхуашын. АуагIа ракъыль узацарпуштI», – йпхьадзитI Биройпа.
ФАО ООН Апсны апны ауысхарта аунашвачпагIв Клюкин Михаил анйара шакIвшаз даквчважвауата ауаъа чкIвыныргIа ъагIадгылыз, азцIгIараква шщардаз гIаликIгIатI.
«ХIара швабыж йхIгвапапI чкIвыныргIа щардагIвыта йъагIайуа. Ажвлара рпны ауат рыцIа йтIахсаркIвапI. Ауат ракъыль апны аэкология дырраква рыщата щтIахIцIарыквын ауыс закI хIзалыршуштI», – багъьата йхъайцIитI аклуб асас.
Экология дырра ауагIа йрылагара шатахъу дадгылитI ауи йъачIвагIалагIв Кириа Михаилгьи. Ауи гвы шайтызла, «ауагIа экология дырра рылагарала анхара ъальальу йгIалцIла щардагIвы мдыршала апсабара зарар адрайдзарнысгьи закIы гьазхIвам».
«Ащхъа гIамдара йаъаз [ауагIа] асоцсетьква йгIартарцIауа асуратква рпны хIара щардала йыгIбитI ауат а-«Книга къапщы» йану ахIврапшдзаква рнапIыцIакIта. АуагIа йгьырдырам йыдзуа, ймачIдзахаз агIайыраква шгIарпуа. Ауаса йанаъазара, са сшапшуала, ари (АААК аклуб апны айчважвара – аредакция ррытаразга) йапшу ауысква экология ахъатаква зымгIва йырзынархата рыцIа щардата йадгалра атахъыпI», – йхIватI Кириа.
АААК а-Дискуссия клуб аунашвачпагIв Турава Ирина йагIвсыз анйара «экваторта» лхIватI: аэкология сессия йаланакIуата пщайззаракI акIвшахьатI. Ауи йшылпхьадзауала, айчважвара аклуб йалу рыхъазла щарда гIаныцIуата йаъан.
«Апроект апны йнамхъуз хъвыкI гIаншатI. Айчважвара йалаз заджвы йшихIваз апшта, хIара Апсны апны агIайыраква рыквчIвакьра ауи аъара йгвжвайыгIвата йгьхIымдыруазтI. Ауи йацсцIауата йсхIвапIта, хIара йгьхIымдыруазтI чва зхъауымбушшва йаъу ауыс – хIврапшдзакI гIахъчIвара – аэкология ахъазла рыцхIагIара ду гIахъшахъыцI йшауаш», – лхIватI Турава.
Анйара, апхъала апшта, йалан апхьагIвчвагьи – Гагра йауу 8-хауа йгьи 11-хауа аклассква йцауа ахIвссаква. Турава Ирина дацIачIвагъватI асабиква «апсабара тшазырдыруата тамамта йазаъазлузтын хIапхъахьыла экология уысла хIштынчызлуш».
Аэкология сессия АААК а-Дискуссия клуб апны апхъапхъа йызквчважварныс йгIалырхыз уыспI. ЙащтагIайквуш йрапшта ауи йаланакIитI мызквакI руацIа йакIвшуш анхара йауата йлырхыз алачIвараква.
Экология йахъазымкIва АААК а-Дискуссия клуб анхара йанархарахушта рыцIа пасата йгIалырхтI апсуа бызшва гIащаквыжьра йгьи тшауацIнарыхра, цри бызшвала литература ауагIа йрылагара ацхърагIара, апсуа-абаза уагIахъа ртурых-культура тынха гIахчара, абашта наука тшауацIнарыхра, Апсуара ацIасква нкъвгара.
Йазалху нархара зму асессияква йрыланакIуата аклуб апны айчважвараква мызкIы апны гIван апщашаквала йакIвшитI


Диоскурия азыпшгIара
Дюбуа де Монпере Фредерик Апсны апны зхабар дута йгауа, хIэра апхъала VI асквшышв агIан аурымква йдыргылыз апхъанчIви къала Диоскурия ъанызгьи щаквйыргылырныс дащтан. Ауи дшхъвыцуазла, ауи йара дъаныз Согъвым-къала уагIвста амарагIайыртала унаскIьарыквын акIвзара атахъын. Абар Дюбуа йгвы йгIанагуаз:
«Йджьаущушта йаъапI Диоскурия гIанзыршаз Милета къала абзазагIвчва Апсны апны рахIа йдуу адзыгIв Кодор атшпы гIалрымхуата акъраль ауацIа йхъарамкIва зхъа гIаджвыквызцIауа адзыгIв хвыц згIалырхыз. АшIыпIа абзазагIвчва ауи йырзацапшта Искурия-хIвагьи, Цхузамели-хIвагьи, Мармар-хIвагьи йапхьитI. Ауаъа акIвпI йъаубауа апсуа кытквакI зцIачIву абна пшдза дуква йхъыргIвауа атыдзхъшвалква. Араъа йгIайуа ашачIвква, аджьчIвква, арашвква адгьыл сквшызкьпхьадзара зхъыцIуа йагIарийызшва йубитI. ЙджьахIщара затахъыйа аурымква рахIа йбайаз рколония араъа йгIандыршата агьагьара бльынлагьи йъакIвдыршаз? Ауаса ужвы, йшаъула, агIвычIвгIвыс арат ашIыпIаква ныйыжьтI, момкIва анчва задгьыл тшазрыпщауа адгьылрхарджьыгIв йапшта апаштахIыгIваква дырзаъума? Арат агъвгъваракви ащхъакви хъызгIвауа анцIрала йгIайуа абна жвпIаква анубауа, хъарата йыгIвуа йымцыру адзытшпы уанапшуа ухъа йгIанагумищтI атурых агара ъадрыцIсыз, алокIкви ахабарыжвкви рапхъанчIви адгьыл, ауыжвгIанчIвира ахъа ъагIаджвыквлыз акъала дуква ргвашв угылата… ЙабацахищтI ари аджьанат згвы анзырчвгIуз ауагIа?»


Апсны Республика а-Президент йалхрадза жвамшкI ракIвпI йгIанхаз. Апрезидентра йазабакIквауа ралхра штабква джьгарта йынхитI, Апсны ауагIа йыртахъу дшалырхуаш тшаздрыхIазыритI.
ЙхIпыру агIаншараква хIрызхъвыцуата ари хIхIвара атахъыта йхIпхьадзитI:
«Адуней апсуа-абаза конгресс» жвлара адкIылара йгьполитика организациямта аполитика уысква йгьрылалуам. Ауаса хIара алых хIымчпауата ареспублика аполитика къаруква зымгIва ацынхара ауысла хIрачважварныс хIхIазырпI.
АААК мурад хъадата йаман йгьи йамапI апсуа-абаза йгьи убых уагIахъаква байарата йырпхьадзауата йынкъвыргауа рыбагъьара. ХIхачIв хъадаква йрыуазакIыта йхIпхьадзитI ажвлара рджьгарра йацкIра, ауагIа рбзазара аъаща бзи азыгIаныршара, акъральгIв жвлара рыбагъьара.
Арат ахачIвква рырхъйара йащтата а-Конгресс Апсны Республика акытква рпны ашIыпIа хъвшараква гIаныршарала нхара акIвнаршитI. АААК анхагIвчва Апсны акъалакви акыткви рбзазагIвчва йрыуата згвы рыцIа йцхIауа ауагIа йрынйитI, абзазагIвчва ргвы рыцIа йыззыбжу йалачважвитI, акыткви акъалакви ртшауацIыхрала чIвырхъа-чIвырхъа ахачIвква лырхитI. УахьчIвала ауи йапшу анхара ргIапсракI йтагылата кыт 37 рпны йакIвшитI.
АААК ашIыпIа хъвшараква ъанхауа акыткви акъалакви рпны баргвырата йаъу гIазырбауа ашвапхаква азнакIкIхьатI. Ауат зымгIва заман айшысла амалькI рызгIаура атахъыпI.
АуысквакI йара а-Конгресс агвып йдырхъйитI. Ауи апшта, Баслахв кыт апны абзазагIвчви АААК ауысхагIвчви тшадыркIылын ауаъа апхьарта асуратчпагIв йтгIачва рыхъазла тдзы дыргылитI. Гвада кыт апны тдзы 50-и апхьарти сквш 25 цIитIта дзы гьрызцум. УахьчIвала адзцага зларчпуш апкъыгIвасква шырхвгIушла йангIалхьатI. Анхараква абзазагIвчва дара рнапIквала йырчпарныс йхIазырпI.Араткви арат йрапшу датшагьи ашвапха жвабапхьадзаракви ареспублика абзазагIвчва ушрайгвыгIвуа злагIауырба йауаш уыспI.
ХIара йгIахIхIырдырыз абжаракви ахачIвкви Апсны а-Президент йалхраква шакIвшалакIгьи уыздынхалра атахъу уыста йгIанхуштI. Ауи йгIалцIла хIара хIхIазырпI алхраква йрылу зымгIва йазхIкIкIыз ахабарква рыцагIвхIшарныс.
ХIара йшхIпхьадзауала, ареспублика апны рыцIа йхIаракIу акъральыгIва ъанатIа йазабакIуа дзачIвызлакIгьи акъраль атшауацIыхрала стратегия анлихуа ауагIа рахIа йыззыбжу алайхIвара атахъыпI. Ауаса йанаъазара, а-Конгресс йакIвнаршауа анхара акандидатква зымгIва йрысабапызлуштI.
Хвы ззыгIбауа ареспублика абзазагIвчва, пIатIу зкву акандидатква!
ХIара хIпсадгьыл ауачIвымш шбзийызлуш йазхъахIцIитI. ХIара авласть ауагIа разыгIальаматраква йъарызгылу, йкъагIауа акъраль апны хIбзазарныс хIтахъдзапI.
ХIара кьангьаш гьазгIагIгуам акъраль абзазагIвчва, йызгIваду аполитика къаруква зымгIва хIрыцта Апсны акъральгIвчва зызпшуа ауысква хIырхъйара ахIатырла ацацхърагIари ауысхари рджыпха тамам хIшзытагылуаш.


Экологияли апсабара хчарали Апсны Республика акъральыгIва комитет аунашвачпагIв Читанава Савелий АААК а-Дискуссия клуб экологияла асекция алачIвара апны дсасын.
Барганджиа Саид
АААК аклуб йалакву Экологияли апсабара хчарали Апсны Республика акъральыгIва комитет аунашвачпагIв Читанава Савелийгьи дрылата апщаша, февраль а 13 атшын, Апсны аэкология йазынарху ауысква йрыквчважватI.
Анйара шабгаз азцIгIараквали аджьауапквали йалан. Йауырачвамыз йджвыквцIага ажва амщтахь Читанава Савелий аэкологии апсабара ахчари йырзынархаз азцIгIара 20 райхIа джьауап рыйттI.
«МшквакIгьи гьхIзымхъарызтI аэкология йапщылу абаргвыраква зымгIва хIрыквчважвара ахъазла, ауаса хIара Апсны ахъазла уахьчIвала рыцIа гватра ззыбачIву ауысква хIрыквгIашIастI: апслачваква райтыпара (апслачвака айтыпауата ауат рахIа йанрайшвауа агIан йщаквгылу ахабзаква щардала ймыгIвхъыргалитI – аредакция ррытаразга), архарджьра нхараква йгIархъшахъыцIуа амыгIвхъгараква. Ажва ахъазла, анышвкъвара адзыгIвква йыртапсара йгьи Апсны ахъазла баргвырата йаъу анышвкъваракIапсартаква руыс. ЙалкIгIу гватра азынахIырхатI апхьартакви асабигIзартакви рынхара эгология азыбжьара алацIара шатахъу», – йхIватI акъральуысхагIв.
А-Дискуссия клуб аунашвачпагIв Турава Ирина «Экологии хIгIакIвзыршауа агьагьара ахчари» сессия йаланакIуата йакIвшаз йгIвбахуз анйара ауагIа ргвы ари ауыс йшазыцхIауа шарцIабыргыз гIалылкIгIатI. ЙгIашвгвалахIыршвахпI экология нархара а-Дискуссия клуб анхара ауагIа рахIварали аклуб йалазларныс зтахъкваз ражвали йшаларцIаз.
«Ари ауыс цIабыргдзата хIкъраль ахъазла швабыж магIны амапI. Йаргьи уайгвыргъьушта йаъапI йгвалымсым уагIа щардагIв рзаман йамайгьдзауата акъраль апны аэкология аъаща апсахра ркъару аларцIарныс йъазыхIазыру. Ауат ауагIа (аклуб йалакву – аредакция ррытаразга) закI ззычпадзуш ракIвпI. СгвыгъитI экологияла щата зму проект хIызлыхта йгьи йхIзынырхушта», – лхIватI Турава йгьи йгIацылцIахтI: «Абараса акIвын сара аклуб ангIанхIыршуз ауи анхара сыла йшгIацIазыжьуаз: ъанатIа ду зму акъральуысхагIв згвы цхIауа ауагIа драчважвауа, ауат разцIгIараква йхътIыта джьауап рыйтхуа».
АААК а-Дискуссия клуб йалу Цабриа Инал Апсны къральыгIва университет абиология-география хъвшара апны дапхьитI. Экологии апсабара ахчари апхьарта даныцIаркIваз йгIашIарышвта йымагIальаматпI. Ауи акIвпI йаргьи аклуб дгIазгыз.
«Апсны апсабара гIалцIырта байаква амапI, ауат тамамта йгIахIрысабапуа тшыгIбжьара атахъыпI. Йапшым адкIылараква ауагIа экология йазырбжьарныс йащтапI, апсабари агIалцIыртакви йрызсакъитI, ауаса йахьчIва хIанйара амщтахь йшгIасгвынгIвызла, аэкология йапщылу ауысква рпны апсабара хчара йазынарху ахабзаква хIырзыбжапI – датша закIы йапшым хIпсабара пшдза гIащаквыгIжьра ахъазла», – йпхьадзитI астудент.
А-Дискуссия клуб йалу ужвыгьи заджвы – Пачулиа Алиса – «Амч» жвлара адкIыларагьи далапI. Ауи дшхъвыцуала анйара рахIа бзирата йалаз ауи йалакваз «аэкологии апсабара ахчари руысла акъральыгIва пшыща ргIарныс», ауи знархару акъральыгIва уысхартакви ажвлара адкIыларакви згвы цхIауа ауагIи злацынха йауаш анархараква йрыквчважварныс ъарылшаз акIвпI.
«Читанава Савелий хIара (а-Дискуссия клуб йалакву – аредакция ррытаразга) хIгIаджвыквцIараква зымгIва йрыцикIырныс дхIазырта дгIачважватI йгьи йхIватI азцIгIара кIара гIаншузтын тшизынахIырха йшауаш.Сшхъвыцуала, хIара хIзацынхуштI, ажвапIта, ауыс зкву [рыцIа бзита] ажвлара йшдхIырдыруаш апшта, йауа ухIварыквын, ажвлара ауи рымагIальаматпI, дара йалырдыргIауа мачIпI. ХIара ауыс цIабыргыта йгIазырбауа ашвапхаква, ахабарква хIымазара атахъыпI – ауат хIхIырдырта хIшрызхъвыцуаш апш», – лхIватI Пачулиа.
Анйара гIвсахIаткI раъара йнайтI. Ауи йгIалыркIгIаз йаквчважвауата аклуб йалакву ужвы йахьъамгIвайсуаш, аклуб апны анхара амщтахь экология йахъвыта рпроект ззынадырхуш алдыргатI.
АААК а-Дискуссия клуб анхара йанархара хъадата аэкология йахъазымкIва рыцIа пасата йгIалырхтI апсуа бызшва гIащаквыжьри тшауацIнарыхри, цри бызшвала алитература ауагIа йшрылалуаш ацхърагIара, апсуа-абаза уагIахъа ртурых-культура тынха хчара, абашта наука тшауацIнарыхра, Апсуара ацIасква хчара. Ауат нархараквала айчважвараква аклуб апны мызкIы ауацIа гIван апщашаквала йакIвшитI.


АшIыцраква
Адуней апсуа-абаза конгресс акъару абгата Апсны абзазагIвчва акоронавирус ашIашIкIгIара згIва йачвхъыхчара йазынанархатI.
АААК а-Дискуссия клуб экология йазынарху асессия апны аклуб йалаквуи аъачIвагIагIвчви ареспублика апны агIайыраква азарарчква йшырчвырхчуш йалачважватI.
Апсны Республика а-Президент йалхрадза жвамшкI ракIвпI йгIанхаз. Апрезидентра йазабакIквауа ралхра штабква джьгарта йынхитI, Апсны ауагIа йыртахъу дшалырхуаш тшаздрыхIазыритI.
МартI мыз агIан АААК йаланакIуа Ан-абачва рклуб апны йапхъахуз анйара ауатыкв йтата йалачважватI асабиква рбжьара апны ахIбачва ралацIара магIныта йаму, уыжвгIанчIви заман алкIгIараква гIапхьадзахауата асабиква рбжьара уадгылра шатахъу.
Адуней апсуа-абаза конгресс Гагра къала апны хъвшара шIыц гIаннаршатI йгьи Апсны ашIыпIа хъвшараква рпхьадзара йаланархIатI.
АААК ахабарргарта портал Апсны Республика ажурналистква радкIылара анкъвакъвра апны йайгIайын йагъьу ажурналист нхара знархару асогIат гIатнагатI.
Адуней апсуа-абаза конгресс йгьи абзихагIвчва гвып алалта Баслахв кыт йауу, зхъахIара мачIу атгIачва йырцхърагIауата тыдз шIыц дыргылуаштI.
Апсны Республика аэкология а-Институт аунашвачпагIв Дбар Роман АААК а-Дискуссия клуб дасасын. Араъа йгIащтIырхын йалачважватI атема «Аэкология йгьи апсабара агIахчара».
Санкт-Петербург апны а-Конгресс апсыуа бызшва йъадрыпхьауа апхьарта гIахънатIытI.
АААК а-Дискуссия клуб апны йынхауа Ан-абачва рклуб психология нархара зъачIвагIу аэкспертква йрынйитI. Февраль а 22 атшын анйара дасасын апсихолог Кортуа Элана, темата ауатыкв йтан – ан-абачва ргвкIахIара гIазлыцIуа.


Амультимедиа
Адуней апсуа-абаза конгресс апортал апсуа суратгIвгIвы ду Бутба Леварса йысквш 60 йадахIвуата рыцIа йбергьльу йсуратква аднакIылтI.
Сквшы 60 рапхъала, асквш 1961 агIан, апсуа суратчпагIв йгьи аскульптор Смыр Гиви Апсны ачIвылацIахь амадзакI гIайдырын запш аъам апсабара гIаншара – Афон ШIыц ахIатшпы – адуней шабгу йырзыгIахъитIтI.
Апсуа бызшва агIахчара зпщылу абаргвыраква, АААК амурадкви ахачIвкви, а-Конгресс анхара аъазара шатахъу ауысквала йгвгIанаграква гIайхIватI Апсны агIвымакъраль уысквала йаминистрыз, АААК ЙхIаракIу асовет йалу, афилология наукаква рдоктор, апрофессор Чирикба Вячеслав.
Адуней апсуа-абаза конгресс апресс-квта апны АААК ауысхагIвчва Мараташварта Европа акъральква рпны йшцаз йгьи йтыцIхуа асквш ауацIа йакIвшаз анхара агIарбараква йаквчважватI.
Согъвым, Апсны акъала хъада зтурых сквш 2500 гIацIанакIуа апхъанчIви къалапI. Ауаса йаъазтIхIва ауи абзазагIвчва бзи йырбауа архитектура квпшыра щаквгылищтара ауи апш щарда гьцIуам – ХIХ-ХХ асквшышвква анагIвысуаз агIан акIвпI.
АААК архъйагIв секретарь Гицба Инар а-Конгресс а-Дискуссия клуб апны йапхъахуз сасыта далын анйара апны йара йхъагьи а-Конгресс апны йынхарагьи дгIарыквчважватI.
Адуней апсуа-абаза конгресс йаднагалтI йгьи Апсны акъала хъада апны анхара джвыквнажьтI а-Дискуссия клуб. Ауи апсуа-абаза уагIа ргIахчари ртшауацIыхри йырпщылу атемаква йауацIыхта йъарылачважвуш уатыквта йгIандыршатI.
Апсуа бызшва кIавкIаз бызшваква ртгIачва апны мараташварта-кIавкIаз (апсуа-адыгьа) гвып йаланакIитI. Ауи рахIа йаргванта йаъу абаза бызшва акIвпI, йаргванпI адыгьа, агвхъауа йгьи ужвы йаъахым убых бызшваквагьи. Апсуа бызшва адуней уахьчIвала бызшвата йыкву рпны рахIа йпасарайу йрыуапI. Апсуа бызшва алфавит хIарыф 64 йнадзитI, 56 абыжь хъгIваква гIадырбитI, 6 – абыжь хътIква, ужвыгьи гIвгIарбагакI арыпшкари апыквква ррыгьажьри гIадырбитI.
Апсны апны октябрь а 16-18 руацIа йапхъахауата йакIвшаз «Абаза» культура-спорт фестиваль Согъвым апны концерт дула йалгатI.
XVII афестиваль «Герзмава Хибла швгIалрайгвитI…» Согъвым астадион апны октябрь а 20 атшын йакIвшатI.


КIавкIаз айсра йаладзыз рхъмаштылра амш йахъыцIуа асквш 156 ахьызла Адуней апсуа-абаза конгресс ЙхIаракIу асовет аунашвачпагIв Эгьзакь Мусса апсуа-абаза (абаза), аубых уагIахъаква, КIавкIаз йту айщчва уагIахъаква тшырзынайырхатI.
Хвду ззызбауа сайщчва, сахщчва, пIатIу зкву сабашталагIвчва!
Апсуа-абаза (абаза), аубых йгьи КIавкIаз йту айщчва уагIахъаква джьабагIа ду рызгIазгыз, хIапхъанчIвиква амхIаджьырра йацIазыргылыз амш йахъыцIуа асквш 156 ахьызла сгвы йгIатыцIуата тшнашвзынасырхитI. Ауат атурых гIаншараква йырцIыхъватшарата тынчта зцришта йтабзазуз ауагIахъа агIвшахатI, Лагъь КIавкIаз ащхъа уагIахъаква радгьылквагьи Апсны аквта аштагьи мцырахатI.
ХIара хIгьахвитым ауат арыцхIагIа гIаншараква хIхъхIраштылырныс, йгьи уахьчIва хIбзазаща тамамта хIадгылта хIуачIвбзазара лашарахара ахъазла йгIахIцхърагIуш ауи ахъмаштылра акIвпI.
Хвду ззызбауа сабашталагIвчва!
ХIара хIуагIахъа рпхыцIа хIахъгвыргIвитI, хIтурых Псадгьыл сабап шазгIагIгуаш хIащтапI. Абарат ауысква ракIвпI зымгIвагьи хIадызкIылуа. ЙахьчIва хIара йазакIу хIуачIвбзазара шаъазлуш, йгIадзынгылуа абанпараква тынхата йрызгIаныгIажьуаш ахъазла джьауапкIра ду шхIыхъвдакву гIахIгвынгIвуата хIбзазитI. МагIны ду амапI хIуагIахъа ртурых рхъмаштылуата, ацзакIыра акъару гIаргвынгIвуата апхъала йчIвырхъарныс. Йаргьи Адуней апсуа-абаза конгресс анхара йалкIгIата йыззынарху апсуа-абаза (абаза) йгьи аубых уагIахъаква рэтнокультура ацзакIыра шбагъьахуш, ауат рыжвлара-экономика йшазхIуш, ркультура штшауацIнахуаш, апсуа-абаза диаспори ауат ртурых Псадгьыли ращтаныкъвара шгIащаквгылхуаш йгьи йшбагъьахуш, айщчвара азазаъащаква рыцIагьи йшцIолахуш акIвпI.
Зтурых Псадгьыл йтам абашталагIвчва джьгарта ауи абзазара йалапI, акультура уысква ртшауацIыхра йацхърагIитI, цри бызшви апхъанчIви цIасква рбайари шгIархчуш йащтапI.
Адуней апсуа-абаза конгресс джьгарта йрыдынхалитI Россия, Трыквшта, Сирия, Иордания, Египет, Европа йгьи анахьанат акъральква йыртабзазауа апсуа-абаза диаспораква. ХIтурых Псадгьыл абзазара анархараква зымгIва ртшауацIыхра ауысла амагIны швабыж йдупI хIара хIдиаспора ркъару.
Хвду ззызбауа сайщчви сахщчви,
КIавкIаз апынгьи адунейла анахьанат аштаква рпынгьи Адуней апсуа-абаза конгресс апхъахьылагьи джьгарта йацхърагIуштI адгьаква йгьи анахьанат айщчва уагIахъаква райгвара арыбагъьара. ХIара хIацIагылта йацыхIчIву акультура байари атурых тынхи йшрызхIуш апшта хIацынхара атахъыпI.
ГвыхътIыла йшвзыстахъпI азгIвадара багъьи абзиракви.
Адуней апсуа-абаза конгресс ЙхIаракIу асовет аунашвачпагIв Эгьзакь М.ХI.


Египет
АААК ахабарргарта портал йапшым адуней аштаква рпны йбзазауа апсуа-абаза диаспора йрыуу агIвычIвгIвысква рхабарква гIаквнацIитI. Ари агIахIвахра ззынарху Мсыр апны апсауышвхIаква рхвитнагIаква рхчара ауысла жвлара гIанзыршаз, ауи йапрезиденту Абаза Амина лакIвпI.
Мсыр апны йбзазауа апсуа-абаза диаспора йрыуазаджву Абаза (Маан) Рауф АААК ахабарргарта портал йгIарайхIвуата дрылачважватI Мсыр апны апсуакви абазакви рдиаспора гIанзыршаз АбазаргIа ртгIачва рбзазаща шаъуи ауи алкIгIаракви.
Египет апсуа-абаза диаспора ауысхагIв джьгар Абаза Мона Омар йцIыхъвахуз линтервью апны зтахъыраква намхъауа ауагIа гвчIагIвчпара цхърагIара шырзадылгалуаз даквчважватI. Ауи июнь а 13 атшын лгвы ашIастI, адуней лхIваджьтI.
Мсыр (абазаква Египет араса йапхьитI – аредакция ррытаразга) апны йбзазауа апсыуакви абазакви йрыуазаджву Абаза МухIамад Абаза тдзахьыз нкъвызгауата Мсыр йту аткъвыми Апсни ращтаныкъвара йыла йшгIацIайжьуа, ауат рыжвла ъану рпсадгьыл рыцIа йшаргванхуш ауысла йгвгIанаграква гIахIайхIвитI.
АААК ащтийыгIвчва Египет апны рынхара анйараква йрылата Египет акультура йгьи азъазара ртшауацIыхра афонд аунашвачпагIвчва йрайкьангьаштI.
Адуней апсуа-абаза конгресс ауысхагIвчва анхара ауысквала Египет йцатI, араъа ауат АбазаргIа рткъвым йрынйатI.


Адуней апсуа-абаза конгресс акъару абгата Апсны абзазагIвчва акоронавирус ашIашIкIгIара згIва йачвхъыхчара йазынанархатI.
Адуней апсуа-абаза конгресс Апсны абзазагIвчва акоронавирус ашIашIкIгIара згIва йачвхъыхчара знархару анхара джьгарта йалалтI. Ауи ауыс даквчважватI а-Конгресс ЙхIаракIу асовет аунашвачпагIв Эгьзакь Мусса.
Ауи йшгIаликIгIазла, Апсны апны агвжважвагIва аъаща щаквдырылищтара (акъральгIвчва рбзазари рызгIвадари ргIахчара йазынархата йгьи Апсны Республика апны акоронавирус ашIашIкIгIара згIва атшауацIыхра йапшIагылуата асквш 2020 мартI а 28 йгIашIарышвта араъа гвжважвагIва аъаща щаквдыргылтI – аредакция ррытаразга) АААК анхара абгата акъраль абзазагIвчва рызгIвадара агIахчара йазынанархатI.
Ауи йшихIвазла, а-Конгресс ауысхагIвчва гвып джьгарта йрыцынхауа йалагатI Апсны абзазагIвчва акоронавирус йачвхъыхчара знархарата йгIандыршаз акъральыгIва штаб, агвчIагIвчпара адкIылара «Киараз» йгьи ажвлара хабарргарта квта «Адгылара».
«АААК ауралагьи Москва апсуа диаспора йрабадыритI. Ауат, йалкIгIата адиаспора рунашвачпагIв Агрба Беслан, авирус атшауацIыхра йызлапшIагылуа анхара рхатI ду аларцIахьатI. Авирус абакIра знархару акъральыгIва штаб йацынхауата Адуней апсуа-абаза конгресс аштаб ашвъа йгIанарбауа йгIаквхта йыззыбжу агIахчара пкъыгIваква рпхьадзара мачIымкIва йгIанахвгIуштI», – йхIватI Эгьзакь Мусса.
АААК ашIыпIа советкви анхагIвчви рынхара магIныта йаму
АААК ЙхIаракIу асовет аунашвачпагIв йгIаликIгIатI ари анхара апны магIны зму анархарагьи: ауагIа рпынква йаъазлара анатахъхазара цхърагIара драйдзара шатахъу. Ауи йатайхIвахтI йцIыхъвахауа асквш аурала Апсны шабгу гIацIанакIуата АААК ашIыпIа хъвшараква шгIаннаршуз. Ужвы йалкIгIата ауат ракIвпI ауагIа йырцхърагIарныс йгIащтIырхыз.
«АААК ауысхагIвчва гвып «Киараз» анхагIвчва йрыцта акарантин агIамта ауацIа цхърагIара йазыбжу тгIачва 30 раъара фачIвпкъыгIвала йадыргалтI, ауи ацхърагIара апхъахьылагьи йымгIвайсуаштI. АААК йаланакIуа ЧкIвынргIа рсовет йалу ачкIвынчви ахIвсси дара ртахъырала Апсны апны авирус атшауацIыхра йапшIагылырныс зхъвдаквцIару анхартаква йырцхърагIитI, авирус штшачвхъырхчуш ауысла ахабарква ауагIа йырзынадырдзитI, зныбыжьла йнаскIьахьу абзазагIвчва йырцхърагIитI. АААК ахабарргарта портал апресс-секретарь Барганджиа Саид акоронавирус згIва абакIра зхъвдаквцIару Апсны азгIвадарахчара аминистерства аштаб далапI йгьи аштаб анхара шакIвшауа ауысла ахабарква радгалра дацхърагIитI. Абгата йгIауахвырквын АААК ауысхагIвчва зымгIвагьи абзазагIвчва авирус йачвхъыхчара знархару ауысква йрылапI. Кьангьаш гьазгIазгуам ари апш аъаща щаквгылата заджвгьи гвалымста дшгIанымхуш, ауагIа зымгIва ркъару адхIкIылта ари архъвыхра баргвы дахIврала хIшайгIайуаш», – йхIватI багъьата Эгьзакь Мусса.
АгвчIагIвчпара адкIылара «Киараз» анхагIвчва дрыцта цхърагIара йазыбжата акъраль акытква йырту атгIачваква гуманитар цхърагIара рзигитI АААК йаланакIуа чкIвынргIа рсоветква рунашвачпагIв Торчуа Левангьи. Ауи йшгIаликIгIазла, а-Конгресс цхърагIара йазыбжу ауагIа йрыцIагылуа йынхуштI, «йалкIгIата Апсны апны акоронавирус гIаншата тшауацIнахуа йджвыквылуазтын».
«Ари апш агIамта баргвы апны айгвыгIвра рыцIа йазыбжапI асабитгIачвакв, зхъахIара мачIу атгIачваква, йызхъазыта йбзазауа атажв-лыгажвква. Сара ари ауыс сзалалыз сабап гIазгырныс стахъыта акIвпI. Швыла йгьшвызгIацIажьрым чкIвынргIа йрыуата ауыс йацхърагIауа зъарагIвы йнадзауа», – йхIватI ауи йгвгIанаграква хIыцагIвишауата.
Арат амшква рпны згвы цхIауа дзачIвгIвычIвгIвысызлакIгьи йылшауала адуней зцIазкIыз ачвгьара – авирус шварагIвара – абакIра йхъатачIв къару алайцIитI.
Ауи апшта, АААК ахабарргарта портал агIацIщтра редактор Хагба Изольда йызнымкIва йгIарысабап йауаш амаскаква лдзахитIта йызтахъу зымгIвагьи йрылалшитI.
АААК ашIыпIа хъвшараква йрылу апхъагылагIвчва ахабарргарта квта «Адгылара» аджьгарыгIвчва йрыцта Апсны акъалаква рпны азгIва атшауацIыхра йабакIуата ачвхъыхчара амальква гIазырбауа ахабарргага швъаква ршитI, АААК ауысхарта анхагIвчва, агIвымакъральква рпны йбзазауа хIабашталагIвчва ртшазынархараква рпны ауагIа аквгIазшIыртитI рпынква йаъазларныс, ауат атшазынархараква АААК ахабарргарта портал апынгьи асоциал сетква рпынгьи йгIатарцIитI.
ЙгIаншауа зымгIва ауагIа цбызшвакIла йдырдырра
АААК ахабарргарта портал аунашвачпагIв Лазба Амина йшгIалылкIгIазла, АААК ахабарргарта портал анхагIвчва зымгIвагьи йшрылшауала йацхърагIарныс йхIазырпI йгIаншауа зымгIва ауагIа йыддырдырырныс ахъазла.
«Акоронавирус абакIра агIамта апны хIпортал формат шIыцла йынхауа йалагатI: апхъала ашIыцраква араъа йгIаталуаз агIвыраква йырхъвгIвацан. Ужвы апортал зланхауа абызшваква зымгIвала йауацIыхта йгIахIырбуштI авирус атшауацIыхра йапшIагылуата йакIвшауа анхара. АААК апортал апны хIдиаспора йырдырныс рылшуштI рапхъанчIви Псадгьыл апны ауагIа ргIахчара ауысла амальта йнарахвуа гIазырбауа ахабарква. ХIара йыгIдыритI хIабашталагIвчва йгватшныта Апсны апны йгIаншауа шдырхъвыхуа, йалкIгIата адуней зымгIва рыхъазла ймайрам ужвы азаман апны. ЙгIахIгвынгIвитI ари ауыс ауат магIныта йазырбауа, йалкIгIата ауи ахIатырла ари апш щаквыргылра нахIахвтI», – лхIватI Лазба Амина.
Адуней апсуа-абаза конгресс апресс-секретарь, акоронавирус ашIашIкIгIара згIва абакIра зхъвдаквцIару акъральыгIва штаб йалу Барганджиа Саид аштаб шынхауа даквчважватI: ауи йашIамсуата ауыс зкву Апсны абзазагIвчва ансимшы йаханаргIвазитI.
«Аштаб апны ансимшы акъраль ашIыпIаква йгIартыцIитIта азгIва гIаздысылызшва йырбауа абзазагIвчва рхабар гIарщтийитI. Акоронавирус йашIырпшыта йчмазагIвхауа зымгIвагьи архъвыхраква йыркIылситI. Айъазартаква тшгIарзыназырхаз ачымазагIвква йрыуата, ауат 50-гIв райхIа йнадзитI, заджвы йпынгьи коронавирус гьырмаутI. Ауи насып дупI», – йхIватI Барганджиа.
ХIара хIадгылтI
ЙатахIхIвахпI, асквш 2020 мартI а 24 йгIашIарышвта Апсны аунашвачпагIвчва акоронавирус ашIашIкIгIара згIва COVID-19 йабакIуата Апсны абзазагIвчва ргIахчара знархару амальква нарахвтI. УагIа щарда злу айззараква гьакIвдыршахуам, Апсны Республика йгьтарыжьхуам турист гIамдара мурад змата йгIайуа агIвымакъраль бзазагIвчва йгьи къральгIвра швъа змам агIвычIвгIвысква, афачIвтйыртакви аптакькви ракIвымкIва анахьанат аткванква зымгIва адыркIытI. Ажвлара чартаква зымгIва адыркIытI, апхьартаква амцIырщттI, акъральыгIва нхартакви абанккви рынхара дрыбжатI. АкъральыгIва къвырльыкъвхартаква хъвдаквцIарата йрымапI ркъару абгата акоронавирус ашIашIкIгIара згIва абакIра йазынадырхарныс.
Арат амшква рпны апсуа хIаракьатчпагIвчва гвыпкI йнадзауата тшадыркIылтI «ХIара хIадгылтI» – хIва йызпхьауа амгIвайсра гIандыршан. МшквакIла азгIва шIыц абакIра йазалхта сом мильуан 42 райхIа азыркIкIытI. Арат ахчаквала айъазара ъамапсымакви Апсны азгIвадарахчара нхартаква ззыбжаз адезинфекция пкъыгIвакви рхвгIатI. Ауыс джьгарта йалалтI Москва апсуа диаспора. Ауат сом цмильуанкI райхIа азыркIкIытI, азгIва абакIра йазалхта йыззыбжу аъамапсымаква, айъазагIвчва ргIахчара йазалху апкъыгIваква рхвгIата Апсны йырщтиуаштI.
Йапхъахуз амшква рпны йгIашIарышвта къару щарда аларцIатI цхърагIара йазыбжу абзазагIвчва фачIвыла йадыргалырныс ахъазла. Ари ауыс джьгарта йалалтI згвы цхIауа акъральгIвчва. Ауат гвып-гвып тшадыркIылитIта рыгвлачва йырцхърагIитI, зхъазы йбзазауа атажв-лыгажвква фачIвы рзыргитI.
Асквш 2020 мартI а 27 атшын акъраль апны унашва гIаргтI ГвжважвагIва аъаща щаквдыргылырныс. Апсны апны акоронавирус тшауацIнамхырныс ахъазла акъраль аунашвачпагIвчва асквш 2020 мартI а 28 йгIашIарышвта Апсны йгьи Россия ркъральгIвына хъысырта хъыргIватI, ахъысра йахвиту арра къвырльыкъвахагIвчви
адипломаткви йырхъазыпI. АкъральгIвына ахъысра дрымчтI зпсадгьыл ахьыла йгIацапахуа Апсны акъральгIвчва рыхъазла, атепловизорква дыргылтI, зпсадгьыл йгIацапахуа Апсны акъральгIвчва гIвымчбжьала ашIыпIа хIаракьатчпагIвчва йрыздрыхIазырыз ахъатачIв сасыртаква йыртарцIитIта йырхъпшылитI.
Джьгарта йынхитI йазакIу аколл-квта, араъа ансимшы уагIа 200-гIв райхIа гIадгылитI. ЗымгIвагьи цхърагIарата йыззыбжу ддрадзитI, йанатхъахара психология цхърагIарагьи гIандыршитI.
Апсны айъазагIвчва рыхъазла йапымшвтуата атренингква адыргалитI.
Апсны апны акоронавирус ашIашIкIгIара згIва COVID-19 атшауацIыхра абакIра йацхърагIарныс зтахъу зымгIвагьи амаль рымапI ахча аларцIарныс Апсны Республика апынгьи Россия Федерация апынгьи Москва апсуа диаспора абанк реквизитквала йа«ХIара хIадгылтI» мгIвайсраареквизитквала йгьи Трыкв Республика ахьыла Адуней апсуа-абаза конгресс ареквизитквала, йа а-Конгресс асайт апны онлайн амальла ахча аларцIарныс. Ахчата йгIаталуа зымгIва Апсны абзазагIвчва рынцIри рызгIвадари ргIахчара йазалхта акоронавирус ашIашIкIгIара згIва COVID-19 абакIра йазынадырхуштI.


Ареспублика абзазагIвчва тшырзынайырхатI Апсны азгIвадарахчара аминистерства йадкIылата коронавирус ашIашIкIгIара згIва абакIра знархару а-Оперштаб йалу аврач-онколог Кациа Батал.
АгIвычIвгIвыс коронавирус ъагIарауыз акъраль дгIатыцIта дгIахъынхIвыхызтын, йыпкъ атемпература градус 38,5 йнадзузтын, чвгьата йпсып акIуазтын аратква швхIаусыгIвата йалитI ауи коронавирус йыдырбалта айъазарта дщтIарцIарныс ахъазла. Абараса йхIватI Апсны абзазагIвчва тшырзынайырхауата коронавирус ашIашIкIгIара згIва абакIра знархару а-Оперштаб йалу аврач-онколог Кациа Батал.
Кациа йшгIаликIгIазла, арат агIарбараква зхъа йадызбалыз агIвычIвгIвыс зымгIва рапхъа йхъазы тшгIанижьра атахъыпI, уадыргIвана ацхърагIара ласы акъвырльыкъвхарта тшырзынайырхара йа Апсны азгIвадарахчара аминистерства йачIву аномер 0303 апны телефон дасра атахъыпI.
«Зныбыжьла сквшы 65 йрайхIу, сквшщарда рурала йымбзихауа згIва зхьуа шврыуазтын (ауи йапшпI диабет, гвыхь, ауасамцара, датшата йухIвушызтын азгIва зрыцIолушта йырпхьадзауа), авирус агIарбараква швыдырбалызтын, шваргьи айъазарта йщтIацIара атахъу абзазагIвчва шврыланакIитI», – йгIаликIгIатI Кациа.
А-Оперштаб йалу аъачIвагIагIв кIьыдата акарантин ацIасква мгIвхъызгауа абзазагIвчва тшырзынайырхатI. «ШварагIвара ззыгIаншвыршауа швара швызгIвадари швынцIри йгьырхъазым, швгIакIвзыршауа ауагIагьи шврызарархитI», – йгIаликIгIатI ауи.
Кациа Батал йшгIаликIгIазла, ужвы Апсны апны акыткви акъалакви йгIарыкIвшуш, йатахъхузтын акоронавирус ауысла атестква акIвзыршалуш айъазагIвчва гвыпква гIандыршитI.
Акъраль аунашвачпагIвчва Апсны апны акоронавирус ашIашIкIгIара згIва атшауацIыхра йапшIагылуа амальква нарахвищтара а-Оперштаб аунашвачпагIв амедицина уысквала йтарагылыгIв, Апсны Республика азгIвадарахчара аминистр йтарагылыгIв Конджариа Алхас ансимшы абзазагIвчва ауыс зкву йахайыргIвазитI.
ЙцIыхъвахауа архъвыхраква йшгIадырбазла, асквш 2020 апрель а 5 атшынла йгIахIахвырквын, акоронавирус ашIашIкIгIара згIва агIахътIра знархару алаборатория диагностика хвгIвы ахъыстI.
«Ауат рыуа заджв йпынгьи коронавирус гьырмаутI», – йхIватI Конджариа.
Ауи йшгIацицIахызла, коронавирус ауысла йазакIу аколл-квта апны йцIыхъвахауа асахIат 24 руацIа телефон 100-гIвы райхIа гIастI, атшазынархараква джьауап рыртуамцара йрыдынхалтI.
«Апсны апны уахьчIвала коронавирус аъата йгьгIахърымтIыстI, ауаса агвжважвагIва аъаща ацIасква нкъвгара атахъыпI, – йатаркIвах йаквгIазшIиттI аштаб аунашвачпагIв йтарагылыгIв. – ЙгIахIгвынгIвитI ауралагьи упны уаъазларныс шбаргву. АбзазагIвчва азджьакI а-ГвжважвагIва аъаща ацIасква шымгIвхъыргауала ахабарква гIахIадзитI. Ауи гвасрапI. ЙхъашвцIарныс хIтахъыпI амальта йаъу зымгIва шнахIахвуа, ауаса ауат зымгIва закIгьи йгьашIысызлушым швыуа дзачIвызлакIгьи ашварагIварадара амальква нашвмахвуазтын».
Асквш 2020 мартI а 24 йгIашIарышвта Апсны аунашвачпагIвчва акоронавирус ашIашIкIгIара згIва Covid-19 йабакIуата Апсны абзазагIвчва ргIахчара знархару амальква нарахвтI. Ауи апшта, уагIа щарда злу айззараква гьакIвдыршахуам, Апсны Республика йгьтарыжьхуам турист гIамдара мурад змата йгIайуа агIвымакъраль бзазагIвчва йгьи къральгIвра швъа змам агIвычIвгIвысква, афачIвтйыртакви аптакькви ракIвымкIва анахьанат аткванква зымгIва адыркIытI, ауагIа хвитта йгьынкъвырыжьуам, датшагьи.
Асквш 2020 мартI а 28 йгIашIарышвта ГвжважвагIва аъаща хабза щата амата йщаквдыргылтI: Апсны йгьи Россия ркъральгIвына хъысырта хъыргIватI, ахъысра йахвиту арра къвырльыкъвхагIвчви адипломаткви йырхъазыпI. АкъральгIвына ахъысра дрымчтI зпсадгьыл ахьыла йгIацапахуа Апсны акъральгIвчва рыхъазла.
Апсны ахIаракьатчпагIвчва йгIащаквдыргылхыз агвчIагIвчпара мгIвайсра «ХIара хIадгылтI» йгьи Москва апсуа диаспора ауысхагIвчва Апсны абзазагIвчва ргIахчара йгьи
азгIва шIыц абакIра йырзынархата Апсны йызлацхърагIуш ахча шазыркIкIуа ахабар дыргатI. УахьчIвала ахчата йазыркIкIхьатI сом мильуан 50 раъара.
Апсны апны акоронавирус ашIашIкIгIара згIва COVID-19 атшауацIыхра абакIра йацхърагIарныс зтахъу зымгIвагьи амаль рымапI ахча аларцIарныс Апсны Республика апынгьи Россия Федерация апынгьи Москва апсуа диаспора абанк реквизитквала йа«ХIара хIадгылтI» мгIвайсраареквизитквала йгьи Трыкв Республика ахьыла Адуней апсуа-абаза конгресс ареквизитквала, йа а-Конгресс асайт апны онлайн амальла ахча аларцIарныс. Ахчата йгIаталуа зымгIва Апсны абзазагIвчва рынцIри рызгIвадари ргIахчара йазалхта акоронавирус ашIашIкIгIара згIва COVID-19 абакIра йазынадырхуштI.


КIавкIаз айсра йаладзыз рхъмаштылра атшын Согъвым апны АААК ачвахъабага айззараква адыргалтI.
Барганджиа Саид
Май а 21 атшын Адуней апсуа-абаза конгресс амшын атшпы апны апсуа чвахъабага чвамза Ащамакъи НартргIа рымци (НартргIа рымца ахьызта НартргIа рэпос апны йгIазквчважвауа амца ду – аредакция ррытаразга) адыркIын КIавкIаз айсра йаладзыз рджьабатI.
А-Конгресс архъйагIв секретарь Гицба Инар йшгIаликIгIазла, АААК йгIвысквшахауата КIавкIаз айсра йаладзыз рхъмаштыла амш йадахIвуата йакIвшауа ауысква радгалра джьгарта йалалитI.
«Швабыж магIны ду амапI ари ахъмаштылра, атурых ацIабыргра архъвыхра, йгIаншаз агIващагIараква апхъахьыла йгIамцIсыхырныс ахъазла йаквнагауа ацIхъважва агIарбара», - йхIватI Гицба Инар.
Ауи йшгIацицIахызла, сынчIва АААК йыргвыгъан рыцIа йауацIыхта айззара ду адыргалырныс, ауаса акоронавирус апандемия ахъазла йщаквгылу ашIакIраква ршвхIаусыгIвала йгIайззаз ауагIа рыцIа ймачIхатI.
Арепатриант Гваджьа МухIамад жвасквша цIитI КъЧР дтыцIхта Апсны дталхищтара. Ауи ансисквша май а 21 атшын Согъвым йтагылу АмхIаджьырква рчвахъабага дазгIайитI.
«УахьчIва амш йапшта хIуагIахъа рызбжа амхIаджьырра йалашван рцри псадгьыл мчыла йтырцатI. Ари атшын зымгIвагьи хIгIазтынхаз апхъанчIвиква гIахIгвалашвахуата хIджьабара атахъыпI», - йгIаликIгIатI ауи.
Трыквшта йауу арепатриант Квтарба Хаери Апсны дбзазауищтара жвасквша райхIа цIитI. Ауи дшхъвыцуала, атурых, ахъмаштылра знархару арат ауысква арепатриантква рпсадгьыл йазгIайхырныс гвыхътIыла йаквдыргвышхвитI.
«СквшыкI апны зынзаджвыкI хIайззата хIыладз гIахIщтиуа ауи хIуачIвбзазара лашарата йщаквхIыргылырныс ахъазла йгьхIыхъвушым. Арат агIаншараква уыс щарда рыдгалра атахъыпI, анйараква, аконференцияква адгалра атахъыпI, зынзаман зпсадгьыл йтыцIхырныс йадырцалыз хIабашталагIвчва ртынхаква кьангьаш рыламкIва йгIацапахырныс шгIартахъхуш апшта», - йхIватI Квтарба Хаери.
КIавкIаз айсра йаладзыз рхъмаштылра амш адамыгъаква йрыуазакIыта йщаквдыргылтI апсуа чвахъабага чвамза Ащамакъа. Ауи даквчважватI а-Конгресс апхIвысква рсоветква рунашвачпагIв Ардзынба Гета.
«Ари амш ажва аламкIва асквш апны швабыж магIны ду зму йрыуазакIыпI, ауи ахIатырла йатахъыта йхIпхьадзатI ауи быжь шIыц ахIтырныс. Мурадта йхIкIытI амхIаджьырра йаладзкваз рхъмаштылра йазынархата йалкIгIата хIабаза уагIахъа йырдамыгъу квпшыракI гIахIауырныс. Ащамакъа – ари хIадгьыл апны ацIасква шбзу, амшын йхъысыз шхIхъмаштылуа гIазырбауа дамыгъапI. ХIара ари ачвамза хIыла йшгIацIалуа йхIзыгIакIкIауа мгIваквцIагIвта акIвпI», - йгIахIгвынлыргIвытI Ардзынба.
АцIасква рцIолара
МышкIыла рыцIа паса АААК йадыргалтI йбергьльу апсуа апхьахьа-турыхдырыгIвчва злаз анйара. Анйара йгIадгылтI Адуней конгресс ЙхIаракIу асовет йалаквугьи.
АААК ауыс алыргара атахъыта йырпхьадзатI: КIавкIаз айсра йаладзыз рхъмаштылра амш апны Ащамакъа (апсчва рыхъазла апсыуаква цIаста йадыркIуа ачвамза – аредакция ррытаразга) аркIра ангIалуи йанымгIалуи, ари ачвамза аркIра ахъмаштылра амш апны цIаста йчпа йауаши йамуаши.
АкъральыгIва музей аэтнография хъвшара анаука нхагIвы ахIба, аэтнолог Шамба Инга йшгIалылкIгIазла, ачвамза Ащамакъа аркIра ауи агIарысабапра цIас йгьапшIагылуам.
«Ащамакъа «Абзазара ацIла» - абзазара, апсабара ркъагIара – йадамыгъапI. Апсра, апсхъвы рпны Ащамакъа шгIадрысабапуаз абзазара гIашIамсуата йшымгIвайсуа йагIарбагата акIвын. Ачвамза ари амагIны йгIаквхта сара баргвыракIгьи гьызбум май а 21 атшын зальмагIала йадырцалта амшын йхъысыз хIабашталагIвчва рхъмаштылра, ауахьауи атшпы йнамдзаз рпсы артынчра йырзынархата ачвамза аркIра цIаста йщаквгылырныс», - лхIватI Шамба.
Ари ахъвыцща йаквымшвауата йгвгIанагра йхIватI Гвлиа Дырмыт йыхьыз зхьзу Апсны агуманитар рхъвыхраква ринститут аунашвачпагIв, АААК ЙхIаракIу асовет йалу Ашуба Арда. Ауи дахъгвыргIвауата йхIватI аджьабара чвамза амальынтшата зпсадгьыл йтыцIхыз йырхъхIвалгIата май а 21 йадамыгъахузтын ауагIа тамамта йгIаргвнымгIвырныс: «мчыла зпсадгьыл йтыцIхыз зымгIвагьи адуней йыквхымкIва йгIаныцIуазшва йырпхьадзата».
Айззара йалаз йщаквдыргылтI КIавкIаз айсра йаладзыз йырчвахъабагата Ащамакъа ацIас акIвдыршарныс, ауаса апхъахьыла ари ацIас ахъатаква зымгIвагьи йнардзата йдырхъвыхырныс. Адуней апсуа-абаза конгресс ахабарргарта портал апсуа чвахъабага чвамза Ащамакъа йауацIыхта йгIаквчважвауа агIвыра аднагалитI, ауи гIамта айшысла йгIаквшвуштI.
ЙанакIвызлакIгьи йацзакIыпI
Ансисквша май а 21 КIавкIаз айсра аналгаз амш йадахIвуата адуней атурых апны йгIалукIгIушта йгIаншаз арыцхIагIа ду йаладзыз ауагIа рхъмаштылра йазынарху айззараква Апсны апны йахъазымкIва КIавкIаз адиаспораква ъабзазауа акъральква зымгIва рпынгьи йакIвшитI. Асквш 2020 апны акоронавирус апандемия ахъазла йнарахвыз ашIакIра амальква ршвхIаусыгIвала ари атшын жвлара уыс ду гьадрымгалтI.
Ага ауаса йаъазтынгьи КIавкIаз айсра йаладзыз гIаргвалашвахуата йырджьабатI КъЧР апны. Черкесск апны ари ауыс йалан ажвлара адкIылараква «Алашара», «Абаза», «Адыгэ Хасэ», датшагьи, ЙынджьыгьчкIвын апны – акыт аунашвахъцIарта ахъада Джьантемыр Фуъад йгьи «Апсадгьыл» жвлара йаланакIуа акыт ахъвшара аджьгарыгIвчва.
«КIавкIаз айсра, ауи йгIахъшахъыцIыз арыцхIагIаква, йалкIгIата, КIавкIаз ауагIахъаква рцришта йъатыцIыз ажва аламкIва абаза уагIа ртурых апны рахIа йгврыдзгадзу гIаншарапI. ХIара ауи хIхъхIраштылра гьатахъым, йхIылшауа зымгIва хIчпара атахъыпI хIапхъанчIвиква рышта апны хIтынхаква мамырта, ангIалра рбжьата йацбзазарныс ахъазла. Амамырра, ацIасква ргIахчара, ауат йгIадзынгылуа абанпараква сквшышв щарда рурала йынкъвыргауата йырзгIаныжьра – абаратква ракIвпI йхъаду хIпсадгьыл йазцIабыргта хIапхъанчIвиква йгIадырбаз афырра ду ахъмаштылра апны», - йхIватI Черкесск апны йаныргIалу «Алашара» адкIылара ахъвшара кIьыда аунашвачпагIв Мыква Мурат.
КIавкIаз айсра йаладзыз йырхъмаштылра мшыта ансисквша йщаквгылапI май а 21. Асквш 1864 агIан ари атшын ГвыбагIа хва (ужвы – Россия апны «Атшшарта Къапщы» - хIва йызпхьауа – аредакция ррытаразга) апны асквшква 1817-1864 рагIан йакIвшаз, швынзыкьпхьадзара йнадзуз ауагIа анцIрала зпсадгьыл йалхъвдызчIвыз КIавкIаз айсра ъалгаз дыртлапIауата арра парад рчпатI. АуагIа тгIачвала Осман ПаштахIыгIва йцахтI, ауыла рбзазара мгIваква адуней ахъатаквала йамцIыргатI.


АуагIа акоронавирус йачвхъыхчара зхъвдаквцIару акъральыгIва штаб Апсны а-Минфин ахъада йтшазынархара гIаквырцIатI. Ауи йшихIвазла, акъраль апны апандемия ашвхIаусыгIвала ГвжважвагIва аъаща щаквгылазтынгьи абзазагIвчва анхашаквагьи ацхърагIага ахчаквагьи йтарымщахIауата йрыртуаштI.
Апсны апны акоронавирус ашIашIкIгIара згIва атшауацIыхра йапшIагылуа амальква нарахвызтынгьи акъральгIвчва анхашаквагьи ацхърагIага ахчаквагьи абгата йаназаману йрыртуаштI. Абари апш хабар йыргатI Апсны Республика афинансква рминистр Нанба Джансыхв.
Нанба йшгIаликIгIазла, акъраль апны ГвжважвагIва аъаща анщаквдыргыл амщтахь абюджет ахъахIараква зынла йрылдзгIатI. Ага ауаса йаъазтынгьи, Апсны аправительства, апремьер-министр, апрезидент йхъвдаквцIараква зырхъйауа Бганба Валерий ауыс апымшвтуата, лшара амата йахъвдаквырщтныс йащтата амальква нарахвитI.
«АкъральгIвчва анхашаквагьи ацхърагIага ахчаквагьи абгата йаназаману йрыртуаштI. Ажва гьалам, ауи ахъазла хIара абюджет апны акврыдзраква гIазырбауа анархараква хIпсахра атахъхатI. Апрезидент йхъвдаквцIараква зырхъйауа аъанатIанкъвгагIв абюджет нхартаква тшырзынайырхан йалыргата унашва йчпатI анхаши акоронавирус абакIри йырзалху акврыдзраква йырпщыламкIва апхъала рсмета йаларцIаз анахьанат ахачIвборчква рырхъйара ауысла лшара шаъам. Ари адгылща амальынтшапI, ауаса ауи уахьчIвала йхIыму афинанс гIалцIыртаква йхъаду ахачIвква рырхъйара йазынахIырхарныс лшара гIахIнатитI», – йхIватI афинансква рминистр.
Апсны а-Минфин йшырпхьадзауала, агIаншараква гIвхъатакIла йацапушта акIвпI уахьчIвала ауыс зкву: йа гвырбзига алата, йа гврыдзга алата.
«ХIызту аъаща мызкI-гIвымызкI руацIа цIыхъва ачпузтын йхIылшуштI гIамта айшысла аэкономика ащаквысра нахIрыскIьата рахIа ймачIу алдзгIараква хIылсуа абаргвыраква хIгIарыцIсырныс. Ауаса апандемия рыцIагьи йауырахузтын хабза щата амата абюджет шIыц-шIыц хIалапшхра атахъхуштI, датшата йухIвушызтын, абюджет апны йгIарбу акврыдзраква ахъахIрысра атахъхуштI», – йхIватI Нанба.
Ауи йхIваз йацицIахтI Апсны ахчала Россия Федерация «абгата йгьи йщаквдыргылыз апIатла йахъымсуата» йшгIацхърагIауа.
Апсны апны акоронавирус ашIашIкIгIара згIва COVID-19 атшауацIыхра абакIра йацхърагIарныс зтахъу зымгIвагьи амаль рымапI ахча аларцIарныс Апсны Республика апынгьи Россия Федерация апынгьи Москва апсуа диаспора абанк реквизитквала йа«ХIара хIадгылтI» мгIвайсраареквизитквала йгьи Трыкв Республика ахьыла Адуней апсуа-абаза конгресс ареквизитквала, йа а-Конгресс асайт апны онлайн амальла ахча аларцIарныс. Ахчата йгIаталуа зымгIва Апсны абзазагIвчва рынцIри рызгIвадари ргIахчара йазалхта акоронавирус ашIашIкIгIара згIва COVID-19 абакIра йазынадырхуштI.


Апсны апны акоронавирус ашIашIкIгIара згIва тшауацIнамхырныс ахъазла йнарахвыз амальква йрыладырхIитI.
Апрель а 6 атшынла йгIахIахвырквын Апсны апны коронавирус аъата йгьгIахърымтIыстI, ауаса ареспублика апны ашIашIкIгIара згIва абакIра знархару анхара йашIамсуа джьгарта йакIвшитI. УахьчIвала COVID-19 абакIрала ауыс зкву йалачважватI абзазагIвчва акоронавирус ашIашIкIгIара згIва йачвхъыхчара ауысла йынхауа а-Координация штаб (ауи асквш 2020 мартI а 18 атшын йгIандыршатI, унашва ахъызцIауа апрезидент йхъвдаквцIараква зырхъйауа Бганба Валерий йакIвпI – аредакция ррытаразга) алачIвара апны. АлачIвара ашвахьа атшын йакIвшатI.
«Намдзара ъану анархартаквала амальква рымчра атахъыпI»
Апрезидент йхъвдаквцIараква зырхъйауа Бганба Валерий а-Координация штаб хачIвы рызйыргылтI Апсны Республика йгIаталуа зымгIвагьи амаль амамкIва йырхъаззаджвыкIта йшгIанырыжьуаш ауысла щаквыргылра лырхырныс. Ауи йшгIаликIгIазла, акъраль апны ГвжважвагIва аъаща щаквдыргылищтара мчбжьыкI агIвстI.
«Ари агIамта ауацIа акъральыгIва къвырльыкъвхартакви анхартакви ауагIа акоронавирус ашIашIкIгIара згIва йачвхъырхчарныс ахъазла уыста йчпара атахъыз зымгIва дырхъйатI. АнархартаквакIла анхара джьгарта йымгIвайситI, йаъапI анамдзараквагьи, ауи ахIатырла амальква рыцIагьи йрымчра атахъыпI», – йгIаликIгIатI Бганба Валерий.
АлачIвара йалаз рпахь дгIачважватI акоронавирус ашIашIкIгIара згIва абакIра ауысла йынхауа аоперштаб ахъада, азгIвадарахчара аминистр Цахнакиа Тамаз. Ауи йшихIвазла, йагIвсыз агIамта ауацIа акоронавирус агIахътIра йазынархата рхъвыхра 86 акIвшатI, ауат йрыуата кьангьаш гIазырбаз пщырхъвыхракI йгIванхуз йатакIвдыршахтI. Архъвыхраква рыуа закIгьи азгIва аъата йгьгIадмырбатI.
«ГIамта айшысла азгIвадарахчара аминистерства ужвыгьи тест 600 гIарыквшвара атахъыпI», – йхIватI Цахнакиа.
Анйара апны дгIачважватI ауагIа акоронавирус ашIашIкIгIара згIва йачвхъыхчара ауысла а-Координация штаб йалу, Апсны Республика агIвымакъраль уысква рминистр Кове Даур. Ауи йшгIаликIгIазла, йапшым адуней адкIылараквагьи хIазырпI акоронавирус ашIашIкIгIара згIва абакIра анархарала Апсны йацхърагIарныс.
«Ажва ахъзла, ПРООН (ЙадкIылу АуагIахъаква р-Организация атшауацIыхра а-Программа – аредакция ррытаразга) хIазырпI ауагIа акоронавирус ашIашIкIгIара згIва йачвхъыхчара знархару апрограммаква абзазара йаларыжьныс ахъазла зпхьадзарала бзидздза йнадзауа ахча ПРООН йаланакIуа апсуа хъвшара йазалырхырныс», – йхIватI ауи.
COVID-19 ауысла атестква ракIвыршаща йгьи айъазагIвчва йырзалху атренинг
Аоперштаб йалу, аимуннология йгьи авирусология рлаборатория аунашвахъцIагIв, наука нхарала АНА а-НИИЭПиТ аунашвачпагIв йтарагылыгIв Матуа Алиса ареспублика апны акоронавирус ашIашIкIгIара згIва гIахъыртIырныс ахъазла архъвыхраква шакIвдыршауа даквчважватI. Ауи йшгIалылкIгIазла, архъвыхраква хъвы-хъвы йшапI.
АйъазагIвчва апхъапхъа агIвычIвгIвыс йыпкъ (йрапхIаква, йпынцIа, йшIауацIа) йгIалырхитI йырхъвыхра атахъу апкъыгIваква (йджвджвы, йща агьиква). ЙащтагIайуата ауат апкъыгIваква Санэпидемстанция алаборатория йырщтийитIта ауаъа аъачIвагIагIвчва йдырхъвыхитI. АгIарбараква кьангьаш рылазтын апкъыгIваква атадырхъвыххитI, уадыргIвана акIвпI архъвыхра цIхъва анартуа.
Матуа Алиса йшгIалылкIгIазла, апкъыгIва гIазахвуа айъазагIв азгIва гIайыдсылуашта, дызхьпшуа агIвычIвгIвысгьи згIва гIайыйрахвуашта йгьаъам. Архъвыхра пкъыгIваква злагIарахвуа азондква цкьапI, шIыцпI, ауат агIвычIвгIвыс йбауата йгIахъыртIитI.
Апрель а 6 атшын аоперштаб апны алаборанткви амедицина ахщчви рыхъазла тренинг акIвшатI. Атренинг акIвдыршатI аоперштаб йалакву Согъвым асанитар айъазагIв хъада Беляева Алла йгьи АНА а-НИИЭПиТ апны аимуннология йгьи авирусология рлаборатория аунашвахъцIагIв Матуа Алиса. Атренинг йалаз аъачIвагIагIвчва акоронавирус ашIашIкIгIара згIва гIазахвыз ачымазагIвква уанрыдынхалуа ашварагIварадара цIасква шынкъвугуш йахадыргIвазатI йгьи азгIва здырбалуа агIвычIвгIвыс йпны йырхъвыхчIву апкъыгIваква адукIылра шатахъу цIолата йддырдыртI.
Аоперштаб ансимш нхара шакIвшауа ауысла
Амедицина уысквала аоперштаб аунашвачпагIв йтарагылыгIв, Апсны Республика азгIвадарахчара аминистр йтарагылыгIв Конджариа Алхас акъраль аунашвачпагIвчва Апсны апны акоронавирус атшауацIыхра йапшIагылуа амальква нарахвищтара ансимшы абзазагIвчва ауыс зкву йахайыргIвазитI.
«ЙагIвсыз асахIат 24 руацIа акоронавирус ашIашIкIгIара згIва ауысла гIвычIвгIвысзаджвыкI лаборатория диагностика дкIылстI. Ауи коронавирус гьйыдрымбалтI. Гвдауыта къала йтагылу арайон аквта чымазагIвтара апны коронавирус ауысла гвы рызгIвауата гIвыджь щтIапI. Архъвыхра гIарбараква ангIахIнапIыцIашвара рхабар швхIырдыруаштI. ЙцIыхъвахуз асахIат 24 руацIа аколл-квта ауагIа 200-н райхIа телефон йастI, атшазынархараква зымгIвагьи алдыргатI», – йхIватI Конджариа.
Асквш 2020 мартI а 24 йгIашIарышвта Апсны аунашвачпагIвчва акоронавирус ашIашIкIгIара згIва Covid-19 йабакIуата Апсны абзазагIвчва ргIахчара знархару амальква нарахвтI. Ауи апшта, уагIа щарда злу айззараква гьакIвдыршахуам, апхьартаква амцIырщттI, акъральыгIва нхартаква рынхаразаман ахъадрыстI, афачIвтйыртаква, йхъаду абзазага пкъыгIва тйыртаква, аптакьква ракIвымкIва анахьанат аткванква зымгIва адыркIытI, ауагIа хвитта йгьынкъвырыжьуам, ауасамцара.
Асквш 2020 мартI а 28 йгIашIарышвта ГвжважвагIва аъаща хабза щата амата йщаквдыргылтI: гIамтакIла Апсны йгьи Россия ркъральгIвына хъысырта хъыргIватI, ахъысра йахвиту арра къвырльыкъвхагIвчви адипломаткви йырхъазыпI. АкъральгIвына ахъысра дрымчтI ареспублика ахьыла йгIацапахуа Апсны акъральгIвчва рыхъазла.
Апсны ахIаракьатчпагIвчва йгIащаквдыргылхыз агвчIагIвчпара мгIвайсра «ХIара хIадгылтI» йгьи Москва апсуа диаспора ауысхагIвчва Апсны абзазагIвчва ргIахчара йгьи азгIва шIыц абакIра йырзынархата Апсны йызлацхърагIуш ахча шазыркIкIуа ахабар дыргатI. УахьчIвала ахчата йазыркIкIхьатI сом мильуан 50 раъара.
Апсны апны акоронавирус ашIашIкIгIара згIва COVID-19 атшауацIыхра абакIра йацхърагIарныс зтахъу зымгIвагьи амаль рымапI ахча аларцIарныс Апсны Республика апынгьи Россия Федерация апынгьи Москва апсуа диаспора абанк реквизитквала йа«ХIара хIадгылтI» мгIвайсраареквизитквала йгьи Трыкв Республика ахьыла Адуней апсуа-абаза конгресс ареквизитквала, йа а-Конгресс асайт апны онлайн амальла ахча аларцIарныс. Ахчата йгIаталуа зымгIва Апсны абзазагIвчва рынцIри рызгIвадари ргIахчара йазалхта акоронавирус ашIашIкIгIара згIва COVID-19 абакIра йазынадырхуштI.


Арат амшква а-Конгресс ауысхагIвчва гвып Голландия нхара уысла йаъата Нидерланды апны шIыцта АААК ашта хъвшара гIандыршатI.
АААК ауысхагIвчва шта хъвшара шIыц гIандыршатI. Ауи йалалтI Голландия апны йбзазауа апсуа-абаза уагIа ргIащтийыгIвчва. Ауи ауысла ащаквыргылра а-Конгресс ауысхагIвчви Нидерланды йауу абашталагIвчви ранйара апны йгIапхьатI.
Европа акъральква рпны абашталагIвчва рынйаракви ауат рпны ашта хъвшараква ргIаныршари АААК гIвымакъраль нархарала асквш 2019 ауацIа йархъйарныс йылнахта АААК ЙхIаракIу асовет аунашвачпагIв Эгьзакь Мусса йрыбагъьаз ахачIв уысква йрыланакIуата йакIвшитI. Голландия апны йгIаншаз ашта хъвшара Европа апны йгIвбахитI апхъала йгIандыршаз Великобритания ахъвшара амщтахь.
Ужвы Нидерланды апны йаъапI АААК архъйагIв секретарь Гицба Инар, ЙхIаракIу асовет йалу Чирикба Вячеслав йгьи Ахабарргарта портал аунашвачпагIв Лазба Амина.
Роттердам апны йакIвшаз анйара даквчважвауата Лазба Амина йшылхIвазла, ауи апхъала а-Конгресс ауысхагIвчва гвыргIва тIакIв рылан.
«Ари апш анйара щарда цIуата йшакIвымшасыз гIдырун, Голландия йтабзазауа хIабашталагIвчва рпхьадзара тамамта йгьхIымдыруазтI, ауи ахIатырла баргвын йухIварныс анйара гIальаматра азызбата зъарагIв гIайуаш. ЩардагIв ъагIадгылыз хIайгвыргъьатI. ЙгIалскIгIарныс стахъыпI хIабашталагIвчва а-Конгресс анхара гIальаматра ду шазрымаз, йгIащтIырхыз азцIгIаракви атахъыракви щардан, йалкIгIата чкIвынргIа: ари апш анйара запыт йакIвшаларныс, апсуа бызшва арыпхьарали ауагIахъа гIахIвраква разыбжьарали акурсква гIахъыртIырныс», – лхIватI Лазба лгвгIанаграква хIыцагIвылшауата.
Ауи айззара апны лткъвымлагIвчва дшрынйазгьи гIахIалхIвтI.
«Ауи швабыж йджьасщатI. АгIвыма къраль апны хIабашталагIвчва съарынйаз, зымгIвагьи йацхIцрийу абызшвала хIъайчважвуз, ауат ртгIачваква ртурых, хIабабара йгIахIыланацIаз агвапара – абарат шабгу угвы пхарали гвыргъьарали йдырчвитI. Сара заджвыла ауи анйара сгвы анцIрала йгIатахатI, сткъвымлагIвчва срабадыртI, ужвы ауат Апсны апны срызпшуаштI йсрысасырныс стахъыта», – йгIалылкIгIатI Лазба.
Анйара ащаквыргылрала йгIандыршаз ашта хъвшара йалалыз рщардагIв джьгарра злу чкIвынчвапI. ЗымгIвагьи йацшIакIта ахъвшара даунашвачпагIвта далырхтI сквшы 34 зныбжьу Амстердам абзазагIв, апсуа чкIвын Ашуба Эргьун.
«ХIара шIырпшыра змам апхъанчIви культура хIачIвыпI, ауыла адуней анахьанат абзазагIвчва хIгьрапшым. Ага ауаса йаъазтынгьи хIэтнос аунашва здыруа мачIыгIвпI. Адуней акъральква рпахь хIгIагылта хIыхьыз хIхIвара апхъала хIара-хIара йыгIдырра атахъыпI йхIмагIнугьи хIгIазлыцIызгьи. ЙалкIгIата ауи ахъазла акIвпI а-Конгресс ауысхагIвчва срыуахарныс згIастахъхаз. Ари адкIылара мурад хъадата йамапI адунейла йхъылапсу апсуакви абазакви радкIылра», – йгIахIгвынйыргIвитI АААК ашта хъвшара аунашвачпагIв шIыц йхъвыцща.
Ашуба Голландия апны дйытI, араъа дгIадзынгылтI. Ауи йаба Трыквштала йахъысыз апсуа мхIаджьырква дгIархъшахъыцIтI, сквшкъомкI рапхъала Трыквшта дтыцIын Голландия дталхтI, араъа йбзазартахатI. Эргьун йан дголландпI. Ага ауаса йаъазтынгьи, ачкIвын, йара йшихIвахуала, йанакIвызлакIгьи йцри уагIа рща шйылу йылайхIвун.
«Сара голланд культурагьи трыкв культурагьи сырхъвыта тшгьыспхьадзум, ага ауат срылата сгIадзынгылызтынгьи, рыбызшваквала счважваргьи, – йхъвыцраква хIыцагIвишитI Ашуба. – Сара швабыж йстахъыпI апсуа бызшва ссырдырныс йгьи сгвыгъитI а-Конгресс абзирала ауи апш амаль сауырныс. СызуудахIва йангIасцIгIара схъа аладута йсхIвитI апхъанчIви апсуа уагIахъа сшгIарылцIыз. Ауаса «ауи апш уагIахъа адуней йыквта зынгьи йгьхIымгIастI» - хIва ангIасархIвхра счIвата счIвуныс гIастахъхитI. Сара йсыласхIвитI суагIахъа рща шсылу, ажвала йузымхIвуш ахацквала сшырпщылу».
Анйара йалаз щардагIвы дара ртурыхквагьи рхIвун. Ауат йрыуазаджву Палба Севда йшылхIвазла, ПалбаргIи ГвымбаргIи йрыуу лани лаби зынзаман Трыквшта йгIатыцIхын Европа апны йбзазарныс йайтыпахтI. Лара Севда Голландия апны дйытI, араъа дгIадзынгылтI, ужвы лпхIи лани лаби лыцта Роттердам апны дбзазитI. Ари апхIвыс шIа йылгвалапI лпхIа рыцIа дандухара ауыгьи дналахвта Апсны ларпшра дцарныс.
«Щарда цIуата ари йапшу адиаспора райззараква сгьрыламызтI, ауи ахIатырла швабыж йсгвапапI уахьчIва араъа щардагIвы съарабабаз, йалкIгIата хIцри Апсны йгIатыцIта йгIайыз асасчва. СайгвгъитI абари йапшу анйараква йапымшвтуата йшакIвшалуш. Сара швабыж йстахъыпI апсуа бызшва ссырдырныс, спхIагьи йылсырдырныс, швабыж йстахъыпI хIтурыхи хIкультури руысла сдырраква йрыласырхIарныс», – лхIватI Палба.
Анахьанат хIабашталагIвчва дрыцта ауыгьи Голландия апны АААК ашта хъвшара далалтI.
Ардзынба Шенгьуль лхъапщыла Амичба Озкани лари Утрехта къала йгIатыцIын Роттердам анйара йгIадгылтI. АгIвыджьгьи ацыта гIвысквша рапхъала йапхъахауата Апсны йаъан. Шенгьуль лан дадыгейпI, лаба дапсыуапI, лаба йтланыкъвала ланду лтдзахьыз АжьибапI.
«Швабыж йхIгвапата хIгIайтI уахьчIва анйара апны. Сара швабыж йгIасгвалашвитI сцри бызшва йгьи сгвы йалахIауата хIабашталагIвчва саларачважвитI. Апсыуа бызшвала сгьзыгIвуам, ауаса сызчважвитI, сани саби йсдырдыртI. Саргьи схъатала зынзаман апсуа диаспора рсабиква йдсырдыруан апсуа бызшва, ауаса анйараква рыцIа-рыцIа ймачIхатI. Швабыж хIырзыбжапI ари йапшу анйараква, хIуагIахъа гIащаквхара ахъазла хIыбызшва гIащаквыгIыжьра атахъыпI», – йылрыбагъьитI Ардзынба Шенгьуль.
АпхIвыспа шIа Купалба Щара лан Лазба Тулин длыцта дгIайтI. Ауат Роттердам апны йбзазитI. Щара «Голландия апны апсуа жвлара дшрыуу, апсуа уагIахъа дшгIарылцIыз бзита йлылалхIвитI», ауи магIны ду амата йылпхьадзитI.
«Сара аголландква срылата сгIадзынгылын йыздыритI хIара хIкультура (апсуа культура – аредакция ррытаразга) ауат ркультура йшапшым. ХIцIасква анахьанат ауагIахъаква рыхъазла йшвапха бзипI. ХIани хIаби сащи сари ахIбачва пIатIу шрыквхIцIуш хIазырбжьитI. Ажва ахъазла, апещ заджв дангIашылра ауи пIатIу шйыквхIцIауа гIахIырбауата хIгIагылитI. АтгIачва рпны анамыс хIазырбжьитI, хIани хIаби йнаскIьата хIхьпшра йаназыбжахара ауи джьауапкIра хIымата хIшадгылуаш гIахIгвындыргIвитI. Голланд культура апны ауатква гьаъам, ауи ахIатырла саргьи скьазу ангIадзара ссабиква ауат ацIасква йырзызбжьуштI», – лхIвитI Купалба лгвгIанаграква хIыцагIвылшауата.
Айззара йалаз зымгIвагьи Адуней апсуа-абаза конгресс йшалалуала анкетаква ргIвытI. Ауат йрыртуаштI йазалхата йдрыхIазырыз а-Конгресс алазлара аршахIатгаква.
Анйара ауагIахъа ашваквали агIахIвраквали йалдыргатI.
АААК ауысхагIвчва Европа адкIылара акъральква рпны нхара уыс дырхъйауата декабрь а 16 агIандза йакIвшуштI. Ауат ужвы Бельгии Германии рпынгьи апсуа-абаза диаспораква йрынйарныс рмурадпI.


АААК архъйагIв секретарь Гицба Инар а-Конгресс а-Дискуссия клуб апны йапхъахуз сасыта далын анйара апны йара йхъагьи а-Конгресс апны йынхарагьи дгIарыквчважватI.
Ноябрь агIан зынхара джвыквызцIаз АААК а-Дискуссия клуб йапхъахуз дасасхатI а-Конгресс архъйагIв секретарь Гицба Инар. Ноябрь а 12 агIан йакIвшаз аклуб анйара апны ауи йхъа, йтгIачва, АААК апны йынхара йгьи апхъахьыла уыста йхъа йазлихуа дгIарыквчважватI.
Гицба йыздзыргIвырныс йайззатI Апсны акъральыгIва университет адуней акъральква разазаъащаква рфакультет астудентква, АААК апны йыцынхаквауа, ажвлара хабарргагаква ргIащтийыгIвчва, «Ашана» гвчIагIвчпара фонд анхагIвчва датшагьи айчважвара зымагIальыматыз ауагIа. Анйара швабыж пхата йакIвшатI: ауи йасабапхатI уыгIвназларныс ухъызхуа апещгьи, аквыргъвгъваракIгьи зламыз айчважварагьи, аздзыргIвчва асас йызрымаз азыгIальаматрагьи.


АААК ахабарргарта портал Апсны агIапын гIазырбауа йагъьу асурат лашараква гIазнакIкIытI
Апсны апны йпшдзадзу апсабара гIамтипхьадза йара ачвапшыраква, афыгIвква, анашхква амапI: йнашхыйу адзын, йкьахву апхын, награ гIазырбауа агъны йгьи «бзибаракIрала йырчву» агIапын. Ауи йхъацIауачву ашвыга лашараквала йырчвыпI, ауат йджьаущушта тшаквдыршвауамцара азакIы азакIы йалагIващитIта анцIрала угвы йгIатахауа апсабара суратква гIандыршитI. АгIапын абзазара шIыц йадамыгъапI, цIолата йкъачIваху агвтара мадзаква рдахIврала агвыгъараква шIыц-шIыц йгIанарыцIсхитI. АААК асурат абаркIыра апсуа агIапын йгIаквчважвитI.


Асквш 1988 агIан Ардзынба Владислав Апсны Автоном Совет Социалист Республика ЙхIаракIу а-Совет дадепутатта далырхтI. Ауаъа йгIашIарышвта дполитика уыснкъвгагIвхатI йащтагIайуаз атлахан уыжвгIанчIви Апсны къральыгIва йагIаныршагIвхаз агIвычIвгIвыс.
Асквш 1989 агIан апсуакви аквырджькви рэтнополитика апшIагылра йаквыргъвгъвахаз аъаща йтагылтI. Зынгьи йапшымкIва апсуаква аполитика-хабарргага цхърагIара йазыбжан, йшпакIву ухIварыквын Грузия аунашвахъцIагIвчва йрылшауа зымгIва абгата йгIадрысабапуамцара аквырджькви апсуакви рапшIагылра атурыхи ашвхIаусыгIвакви рцIабырг къарчIвахуан.
Ауи атлахан Ардзынба Владислав СССР АуагIа дырдепутатта далырхтI, СССР ЙхIаракIу а-Совет дадепутатхатI, йащтагIайуата СССР ЙхIаракIу а-Совет а-Президиум даларцIатI йгьи автоном гIаныршараква ркъральыгIва йгьи рхабза щата статус знархараз акомиссия дапредседательхатI.

Асквш 1990 году Ардзынба Владислав Апсны АССР ЙхIаракIу а-Совет дапредседательта далырхтI. Ареспублика аунашвачпагIв шIыц йынхара нархарта хъадата йалтI Апсны зтлапкъ уыси зкъраль уыси зхъатала йызхахуа къральыгIвата йбзазарнысла рхвитнагIара абзазара йалажьра.
Асквш 1990 август а 25 атшын ЙхIаракIу а-Совет асессия Апсны зымгIвалагьи зхъа йахвиту къральыгIвата йшщаквгылуала декларация нарахвтI. Грузия акъральыгIва уысхагIвчва ауи хабза щата амамкIва джьауап гIарттI.

Архъвква щтахьла йатрыпахрала (аквырджьква – Багмаран кыт ахьыла, апсуаква Гумиста дзыгIв апныдза) мачв зцIарцIаз ангIалраква йрайжьан август а 18 аквырджь айсыгIвчва прагылакIгьи йанымйауата Согъвым йталын йыркIытI. Зынла йджвыквылтI ахIвынчIаракви араъа йбзазуз апсуаква рыквчIвакьри.
Айсра йапхъахуз амшква рагIан ареспублика аунашвачпагIвчва Согъвым йтыцIын Гудаутала йайтыпатI, араъа йтата йынхатI айсра ъадзакIвшуз аурала. Апсуаква рунашва йацIата йгIащаквхатI Гумиста йгIашIарышвта Бзыбдза йщтIаз ашIыпIа. ЙкIвыршата йгIанхатI Ткъварчал йгьи Очамчыра район апсуа кытква рызбжа.

Апсуа айсыгIвчва Гумиста хъахчара гIвына, Мараташварта фронт, гIандыршауа йалагатI. Йхъылапсата йгIаншаз апартизан гвыпква Апсны амарагIацIцIырта чIвыла апны тшадыркIылуа йалагатI, мачIмачIымца МарагIацIцIырта фронтгьи араса йгIаншатI.
Абарат агIаншараква рхъахьла асквш 1992 сентябрь а 3 Москва «Президент Отель» апны КIавкIаз чIвыла ареспубликаква рунашвачпагIвчва анйатI, йхътIыта йшырхIвазла. Ауаса йхътIымкIва ауи анйара агладиаторква рапшIагылрахIва йахьырцIатI.
Россия, Грузия йгьи Апсны рунашвачпагIвчва ранйара ауатыкв йтан Апсны апны айсра ашIарысра. Анйара йалан Лагъь КIавкIаз ареспубликаква йгьи Россия АгIвадахь чIвыла областква рунашвачпагIвчвагьи. Ауатгьи анйара йалакваз арахьарат зымгIвагьи Апсны ргIащтийыгIвчва гвып ткIьийта йгIарыквдыргъвгъвун, йхътIыта агрузин хъата ззгылаз йацыркIуан.

ЙгIазгвыквсыз акъраль аунашвачпагIв зтахъырала ари айсра йпшцIалыз ауагIа ауи ахъазла хIаквым рыквшвауата йгIазхIвауа ашвъа мачвы ацIайдырцIарныс рмурадын. Аквыргъвгъвара ду гIандыршауата ага йгIайыквхIаргьи Ардзынба багъьара гIайырбан апсуа уагIахъа ргIахчара йазгылыз ахъачва ркърар гIащаквыйыжьтI. Москва апны йакIвшаз анйара ацIхъватра швъа Апсын чIвыла мамырра гьазгIанамгтI, йшпакIву ухIварыквын аквырджь рхъвква араъа йтдахра атахъыта йгьгIанамырбузтI – йалкIгIата ауи акIвын Апсны ащтийыгIвчва йырхIвуз, йыззгылаз. АпшIагылра шаъаз йгIанхатI.

Ардзынба Владислав данпрезидентыз асквшква руацIа ареспублика рыхъазла магIны хъада змаз ахачIвква хъйатI. ЙалкIгIата, асквш 1925 йлырхыз Апсны а-Конституция гIащаквгылхтI, Апсны Ар йгьи Ахъыхчара министерства, АгIвымакъраль уысквала министерства, арепатриация ауысла КъральыгIва комитет гIаншатI, апхъала йыздынхалыз атопонимика гIащаквгылхтI.
Швабыж магIын ду рыман Ардзынба мачвы зцIайцIаз акъральыгIва швъаква: Аквырджь-апсуа апшIагылра политика амальла йаныргIалра знархару атшазынархара, Апсны йгьи Грузия ркъральгIвынаква рпны, йапшIагылу ахъатаква рбжьара Россия амамырра рхъвква тадара знархару атшазынархара, Апсны йгьи анахьанат ареспубликаква райгвари рацынхари знархару ангIалраква радычпалра, Апсны агIащтийыгIвчва руысхартаква агIвымакъральква рпны ргIахътIра, ахъахвитра зму Апсны къральыгIва а-Конституция шIыц, ареспублика а-Герб, а-Нып йгьи а-Гимн рнахвра; апсуа бызшва ареспублика йакъральыгIва бызшвата ащаквыргылра; Апсны а-Наукаква р-Академия агIаныршара.

Апсны акъральыгIва йгьи аполитика уыснкъвгагIв ду Ардзынба Владислав сквшы 65 йныбыжьта асквш 2010 мартI а 4 адуней йхIваджьтI. Ауи уасйатта йчпатI Согъвым район Эшера кыт апны йчIвылахъв йдраухырныс. Айсра агIан ари ашIыпIа Гумиста фронт асатыр йаланкIуан.


COVID-19 коронавирус а-ПЦР-диагностика ауысла Апсны апны атестква рчпауа йалагатI.
Акоронавирус шIкIгIара абакIра йазынархата аиммунофермент рхъвыхра амаль (йапшдзам азгIваква йырпщылата йалкIгIу антигенква ргIаура йазынарху алаборатория диагностика рхъвыхра амаль – аредакция ррытаразга) адиагностика ахъазла Апсны йгIархвгIатI рхъвыхра 1000 зларчпуш аэкспресс-тестква. Атестква «йазалху агIарбараквала йъатахъу апны» йгIадрысабапуаштI, йхIватI азгIвадарахчара аминистр, абзазагIвчва акоронавирус шIкIгIара йачвхъыхчара ауысла а-Оперштаб ахъада Цахнакиа Тамаз.
Аминистр йшгIаликIгIазла, а-ПЦР-диагностика ареспублика бактериология лаборатория йаланакIуата йырчпитI, ауи «йцIабыргдзу архъвыхраква» гIанатитI.
Цахнакиа Тамаз Апсны апны акоронавирус шIкIгIара штшауацIнахуала ауыс зквугьи даквчважватI. УахьчIвала ауыс рыцIа йайчвахатI: йацы пщыгIв чымазагIвчва гIадрыбергьыльтI Россия йхIаракIу арра апхьартаква йрыцIата йгIайхыз апсуа курсантква йрыуата.
«Ауат зымгIвагьи, йшбергьльу апшта, ковид йазалху (COVID-19 згIва зхьуа ачымазагIвква райъазара йазалхта йадгалу ачымазагIвтара – аредакция ррытаразга) Гвдауыта район аквта чымазагIвтара апны йщтIарцIатI. УахьчIвала ари ачымазагIвтара апны йрайъазитI чымазагIв 20-гIвы. АщардагIв хIара хIкурсантква ракIвпI. Ауат рызгIвадара аъаща уарыразуата йаъапI, айъазара амальта йатахъу зымгIва абгата йрыдыргалитI», - йхIватI Цахнакиа Тамаз.
Ауи адунейла апандемия тшауацIнахуа йалагищтара Апсны апны йчмазагIвхаз руысла апхьадзараква гIайырбатI. Ареспублика апны йгIадрыбергьыльтI згIва гIаншарата 24, ауат йрыуата Гвдауыта ачымазагIвтара апны асквш 1925 агIан йгIадрита йзайъазуз ачымазагIв дпсытI, хгIвы бзихахын рунагIваква йаъапI.
Аминистр йшгIайырбазла, Гвдауыта район аквта чымазагIвтара ачымазагIвква райъазара ауысла йатахъу зымгIвала йадгалапI. «Ауи йаланакIитI ахъвшвква зымгIва – авирусква, абактерияква йызларпшIагылуа, ауат ари азгIва зхьуа ачымазагIвква йызларайъазауа амальпI. АчымазагIвква мышкIы апны хын йдырчитI», - йхIватI ауи.
Цахнакиа даквчважватI Согъвым йтагылу «Айтар» сасырта апны йадыргалыз архъвыхыртагьи, араъа йдыркIьыдауата йандыргIалитI апандемия тшъауацIнахыз аштаква йгIартыцIта йгIайхуа ауагIа. Архъвыхырта апны уахьчIвала уагIа 187-гIв аъапI.
«Ауат зымгIвагьи йщаквгылу апIатлаква йрыквшвауата йырхьпшуаштI. Ауи апшта, абар уахьчIвагьи абаклаборатория йырщтиуаш архъвыхра пкъыгIваква гIарахвтI. Ауат азгIва гIадмырбузтын зпны йгIарахвыз акъральгIвква рунагIваква йырщтихуаштI», - йхIватI а-Оперштаб ахъада.
«Айтар» ауагIа рбзазара йазынарху амальквала йшатахъу апшта йадгалапI – ауагIа райъазара ауысла, мышкIы апны ауат хын йырчара ауысла. Йацы архъвыхырта йгIацIрыгIвгIахтI уагIа 52-гIв, ауат йызлархьпшыз архъвыхраква коронавирус гьгIадмырбатI, азгIва йашIырпшу кIара рыхьуатагьи йгьрыдрымбалтI.
ЙгIадрыбергьльыз згIва гIаншара 24-и псракIи ршвхIаусыгIвала акъраль аунашвачпагIвчва йнарахвуа амальква йгьи йашIамсуата агIвыма къральквала йгIацапахуа Апсны акъральгIвчва руысла ажурналистква разцIгIара джьауап айтуата Цахакиа Тамаз йгIаликIгIатI:
«Апрезидент йцIыхъвахауа йщаквыргылра хIапшрыквын ауаъа ауыс гIазырльальауа амальквакI гIарбапI. Йхъаду ажванахъаква йшаъаз йгIанхатI. АгIарльальара ззынарху абазарква рынхаща акIвпI, ажва аламкIва афачIвтйыртаква нхитI. Ачартаква, ауи ащаквыргылра йшгIанахIвауала, йнахвчIву амальква дырхъйауата йынхара атахъыпI. Ужвы ауат анхартаква цIолата йдырхъвыхитI. Йщаквгылу ахъыхчара цIасква абгата йынкъвыргара атахъыпI: йгIарпхьадзаз абжьара надырдзауата, йрыгIвну ауагIа щардагIвымкIва, анхагIвчва амаскIакви анапIтаракви нкъвыргауата, хъвшвы злу адзыла ахъахьква зымгIва дрыцкьахуата, ауасамцара. Ауатква зымгIва гIадымрысабапуазтын йзачIв чартазлакIгьи зынла йадыркIуаштI. Йара ауи акIвпI ахъасартаква руыс зквугьи. Ауаъа уагIа щарда гьайззалум, аэпидемия ахъазла магIны рымата йпхьадза йгьауашым».
Апсны апны уахьчIвала коронавирус шIкIгIара гIарахвта 24-гIв гIадрыбергьыльтI. АхвыгIв Согъвыми Гвдауыти йырбзазагIвпI. Апсуа эпидемиологква йщаквдыргылитI COVID-19 гIазахвыз ачымазагIвква зщтаныкъвуз абзазагIвчва дзачIву. Арахьарат йчмазагIвхаз Россия арра апхьартаква рстудентква ракIвпI. Ауат гIайхищтара архъвыхырта апны йаъапI, гIвымакIгьи йгьрыщтанымкъватI.


Апсны азгIвадарахчара аминистр йтарагылыгIв акъральыгIва штаб ахьызла ансимшы дгIачважвитI. Ауи апрель а 4 атшын йшгIайхIвазла, Апсны апны уахьчIвала ага акоронавирус гIанымшасызтынгьи агвжважвагIва аъаща йаквыргIапсу амальква щаквгылазара атахъыпI, абзазагIвчвагьи ауи йазынарху ацIасква нкъвыргарныс рборчпI.
АкъральыгIва штаб аунашвачпагIв амедицина уысквала йтарагылыгIв, Апсны Республика азгIвадарахчара аминистр йтарагылыгIв Конджариа Алхас акъраль аунашвачпагIвчва Апсны апны акоронавирус атшауацIыхра йапшIагылуа амальква нарахвищтара ансимшы абзазагIвчва ауыс зкву йахайыргIвазитI.
ЙцIыхъвахауа агIарбараквала, Согъвым къала йтагылу ашIашIкIгIара згIваква йъарайъазауа ачымазагIвтара бзазагIвкI тшазынайырхатI. Ауи йпны диагнозта йщаквдыргылтI ОРВИ. Гвдауыта къала ачымазагIвтара гIвбзазагIвчва ыцIашватI. Араъа коронавис аъата йгьщаквдмыргылтI.
Акоронавирус ауысла ателефон тшазынархараква руысла йазакIу аколл-квта апны йцIыхъвахауа асахIат 24 руацIа 150-ны райхIа телефон йастI, абзазагIвчва йгIадрахаз ауысква йрыдынхалтI (йнахвхаз амальква йрыланакIуата колл-квта гIандыршатI, аквта ансимшы Апсны абзазагIвчва йапшым ауысквала тшазынадырхитI, йанатахъхара апсихолог ъазаква рцхърагIарагьи ддрадзитI – аредакция ррытаразга).
«Апсны апны уахьчIвала коронавирус гIаншата йгьгIадмырбастI, ага ауаса йаъазтынгьи, агвжважвагIва аъаща амальква нардзара атахъыпI, абзазагIвчвагьи уыс гвжвайыгIвакI гIарыламшвузтын рунагIваква йгIарджвылымцIуата. ЙалкIгIата араса акIвпI Апсны апны акоронавирус ашIашIкIгIара згIва атшауацIыхра гIанхIмыршарныс шхIылшуш», – йхIватI Конджариа Алхас Апсны абзазагIвчва тшырзынайырхауата.
УахьчIвала акоронавирус ашIашIкIгIара згIва ауысла йдырхъвыхуата уагIа 60-гIвы раъара атестква йырхъыстI.
Апсны апны акоронавирус ашIашIкIгIара згIва COVID-19 атшауацIыхра абакIра йацхърагIарныс зтахъу зымгIвагьи амаль рымапI ахча аларцIарныс Апсны Республика апынгьи Россия Федерация апынгьи Москва апсуа диаспора абанк реквизитквала йа«ХIара хIадгылтI» мгIвайсраареквизитквала йгьи Трыкв Республика ахьыла Адуней апсуа-абаза конгресс ареквизитквала, йа а-Конгресс асайт апны онлайн амальла ахча аларцIарныс. Ахчата йгIаталуа зымгIва Апсны абзазагIвчва рынцIри рызгIвадари ргIахчара йазалхта акоронавирус ашIашIкIгIара згIва COVID-19 абакIра йазынадырхуштI.


Июль а 23 атшын Апсны апны акъральыгIва баракъ амш дыртлапIатI. Ари агвыргъьарамш ансисквша адунейла апсуа-абаза зымгIва йацдыртлапIитI.
Барганджиа Саид
АгIваша июль а 23 атшын Апсны акъральыгIва баракъ амш Согъвым аквта апны ауагIа щардагIвыта йгIайззан гвыргъьарала йнардастI. Агвыргъьарамш Адуней апсуа-абаза конгресс йадыргалтI.
Ага йгIагъырдзуа йалагазтынгьи, хъвлапны асахIат а 7 аннадза Апсуа драма театр апахь ауагIа тшгIазыркIкIуа йалагатI: агвыргъьарамш асасчва йджьащахъву апрограмма рызпшуан.
Сурат зхъызхырныс зтахъыз рыхъазла йазалху ауатыкв дрыхIазыртI, ауаъа агвыргъьарамш атемала баннер, Диана Воуба йылчпаз афигураква йгьи агIвымакъраль апсуа-абаза диаспора ъатабзазауа акъральква гIазырбауа агеография карта зкIыдыз астенд дыргылтI.
Атурыхла абаза уагIа зынзаман йынкъвыргуз абаракъква рстенд апны рыуа запшызлакIгьи йгIаквчважвауа ашвъаква кIьыда-кIьыда йгIарбан. УахьчIвала йщаквгылу акъральыгIва баракъ астенд кIьыдан. Йара араъа йкIыдын ауи абаракъ шгIаншаз, йангIаншаз, ауи агIан ажвлара-политика гIаншараква шаъаз йауацIыхта йгIарыквчважвуз ашвъа.
Агвыргъьарамш адызгалыз йрыуазаджву, Адуней апсуа-абаза конгресс апхIвысква рсоветква рунашвачпагIв Ардзынба Гета йшгIалылкIгIазла, ари амш Апсны ауагIа зымгIва рыхъазла лкIгIара шаму апшта АААК рыхъазлагьи йамапI.
«Йащтацауата гIвысквша руацIа хIара гвышхвара ду хIылата Абаракъ амш тшазхIрыхIазыритI. Ари амш йадахIвуата хIтурых ауагIа йатаркIвах йъагIадхIыргвалашвахуа магIны азыгIбитI. Агвыргъьахъв акIвшатI, ауагIа йыргвапахатI, йразыпI, ауи рлактаквала йубитI. Ари йапшу агвыргъьарамшква ауагIа адыркIылитI. Ари атшын хIыуа дзачIвызлакIгьи дъапсыуу йхъа аладухитI», – лхIватI Ардзынба.
Асасчва рыхъазла гвыргъьахъв концерт акIвшатI, ауи йалан апшыгIвчва бзи йырбауа Хунцариа Отар йыхьыз зхьзу ауагIахъа оркестр, амузыкантква Хагба Темур йгьи Кварацхелиа Мадина.
«ЙанакIвызлакIгьи йсгвапапI абараса магIны зму агвыргъьахъвква рпны сгIахъвмарныс. ХIара хIуагIа ахъахвитра йазцауата гIвагвана ду гIамырдатI, ауи ухъа аладухушта йаъапI, уахьчIва агвыргъьарамшгьи ауи йаквшахIатпI», – лхIватI ашвахIвагIв Кварацхелиа Мадина.
Агвыргъьарамш йагIаншара хъадахатI ауагIа рымгIвайсра. Ауат атшыгIвчви афакелнкъвгагIвчви рылагылата Апсны акъральыгIва баракъ ду (аган метр 20, аура метр 30 йнадзун) рымата АмхIаджьырква рдзтшпурамла йымгIвайстI.
АРИ АГIАНШАРА АВИДЕО АПШРА>>
«Ауи швабыж йджьащахъван. Саргьи сынасып йгIанакIытI ауагIа срылата бзи йыгIбауа хIбаракъ нкъвызгарныс. Абари йапшу агвыргъьахъвква хIадыркIылитI, хIбзазара апны йхъаду хIпсадгьыл, хIтгIачва, хIпха, хIацIагылра шракIву рахIагьи йхIылахIдырхIвитI», – лхIватI агвыргъьахъв асас, Согъвым абзазагIв Дарчам Марина.
Фашала йгIвычаз асасчва дугьи хвыцгьи щардагIвы йнадзун. Ауат дрыуазаджвта даъан жвсквша йырту Барцыц Миланагьи, ауи рыцIа паса агвыргъьарамш тшазылрыхIазырын лани лаби лыцта дгIайтI.
«Йащтацауата гIвысквша цIитIта хIгIалалитI ари агвыргъьарамш, ауипхьадза сара хIуагIахъа фаша сшвысцIитI. Ари хIара йхIбаракъпI, саба ауи ахабар гIасайхIвтI», – лхIватI апхIвыспачкIвын лгвтара хIыцагIвылшауата.
Ахъвлапын ацIыхъва акъральыгIва ансамбль «Шаратын» агIахIвра «Аибаркыра» гIадырбатI. АгIахIвыгIвчва йырхъазымкIва апшыгIвчва йрыуата йызтахъу зымгIвагьи ауи йалалырныс рылшун. АААК апхIвысква рсоветква рунашвачпагIв дгвыгъитI ауи ацгIахIвра Абаракъ агвыргъьарамш знархару цIас бзита йшщаквгылуашла.
«Ауи агIахIвра цIабыргыта зымгIвагьи шаднакIылуа ахьызлагьи йгIаугвынгIвитI. ХIара хIхъа аладухитI ауи адыгIгалырныс ъахIылшаз, хIайгвыргъьитI ауагIа агIахIвра йгIащтIнахта йацзакIыта ауи йъагIалалыз», – лхIватI Ардзынба Гета.
Агвыргъьахъв анакIвшуз йызтахъу зымгIвагьи анкета йтагIвыта АААК йалалырныс амаль рыман. Ари ахъвлапын агIарбараквала а-Конгресс щардагIвы алалтI. Агвыргъьарамш апрограмма аналгагьи ауагIа амцIымцIхуата щарда йалан: апсуа ашваква рхIвун, йгIахIвуан.
Апсны Республика ауыжвгIанчIви къральыгIва баракъ рыбагъьахатI Акъва (Согъвым) къала апны Апсны Республика ЙхIаракIу а-Совет асессия ащаквыргылрала асквш 1992 июль а 23 атшын. Ауи асхъан асквш 1978 агIан йнарахвыз Апсны АССР а-Конституция анхара ашIарысхатI, асквш 1925 агIан йлырхыз Апсны ССР а-Конституция гIащаквдыргылхтI. Асквш 2005 йгIашIарышвта Апсны Республика АкъральыгIва баракъ Амш июль а 23 атшын хабза щата амата йдыртлапIитI.


МАД
Москва апсуа диаспори «ХIара хIадгылтI» мгIвайсри акоронавирус абакIра йазалху айъазара гуманитар цхърагIара адыргалын Апсны йгIаргтI.
Адуней апсуа-абаза конгресс акъару абгата Апсны абзазагIвчва акоронавирус ашIашIкIгIара згIва йачвхъыхчара йазынанархатI.
Москва йту апсуа диаспора йгIванхауата Москва апны апсуа культура йхътIу афестиваль «Апсны» аднагалтI.
МАД ахъада, АААК ЙхIаракIу асовет йалу Агрба Беслан АААК ахабарргарта портал ринтервью апны дрылачважватI апсыуа бызшва агIахчара амальква, арепатриация адгылща, апсыуа диаспора йгьи ауат рпсадгьыл разазаъащаква.
Москва апны йакIвшатI Москва апсуа диаспора йхынгIважвахуз рюбилей анйара.


Арыпхьара къвырльыкъвхартипхьадза рпны абжьара уысква магІын ду рымапІ. Асабиква азрыпхьуш ъачІвагІагІвчва ъадрыхІазыруа педколледж апны ауи ахъвдаквцІара рахІагьи джьауапкІра ду апщылапІ.
Апхьара сахІатква рпны астудентква йызгІваду бзазара йгьи аэкология культура, акъральгІв джьауапкІра, апатриотизм, абзазара джьгарра, ауагІахъаква райгвара амагІны, чкІвыныргІа руацІала аэкстремизм штшауацІнамхуаш, аунашвахъцIара уысква йырзычпата йырбжьитІ.
Абжьара йгьи адгалра уысква зхъвдакву асоциальна йгьи абжьара уысквала адиректор йзаместитель КАРАБАШЕВ Эдуард Борис йпа, апедагогпсихологква, акласс унашвачпагІвчва йгьи ацгІвнабзазарта абжьагІвчва астудентква ргвбайара лшараква ртшауацІыхра йадынхалитІ.
Араъа йакІвшауа йапшым айчважвараква, аконференцияква, асеминарква, афестивальква, агІарбараква, анкъвакъвраква, агвыргъьахъв концертква,чкIвыныргIа рдунейпшыща ащаквгылра йазынхитI. Ауи апшта, аколледж зыхьыз нкъвнагауа Совет Союз а-Фыр Хабеков Умар данйыз йгьи айсра даналадзыз амшква йрыквшвауата сквшигIадза ахъмаштылра мшква акІвдыршитІ. АзгІвадара а-Мш, ауагІахъаква райгвара фестиваль, «Библиотека–территория толерантности», «Мир без нацизма» астудентква йацзакІыта йрыцыркIитІ. Арыпхьара уысквала аколледж адиректор йзаместитель ХАПЧАЕВА Тамара ХIаджьбакь йпхІа йгьи арыпхьагIв ПРОЦЕНКО Марина Владимир йпхІа ргІаджвыквцІарала йлырхыз «Мы выбираем жизнь» проект йауацІыху бжьара программахатІ.
Асквш 2014 агІан аъачІвагІа гІацІгарта Россия Федерация акъральгІвчва рпатриот бжьарала йджьгару анхара ахъазла йазалху а-ЧІахІра гвплацІа йанкъвгагІвхатІ.


Адуней апсуа-абаза конгресс асайт йынхауищтара йцIуа асквш йадахIвуата агIарып версия анхара джвыквнацIатI. Ужвы АААК апортал зланхауа абызшваква цба йнадзитI.
АААК апресс-къвырльыкъвхарта
ГIарып бызшвала йчважвауа абашталагIвчва рыхъазла АААК ахабарргарта портал ужвыгьи бызшвакIла анхара ахаша сентябрь а 18 атшын йджвыквылтI – асайт гIаншищтара сквшыкI анцIы амщтахь. УыжвгIандзара ахабарргарта портал хвбызшвакIла йынхун: апсыуала, абазала, урышвла, ангьльызла, трыквла. Ауи акIвпIта, гIарып бызшва бызшва щардала йынхауа апортал йцбахауа бызшвата йгIанарысабапуа йалагатI.
«Ужвы Адуней апсуа-абаза конгресс ахабарргарта портал цбызшвакIла йнардзата йынхитI, – лхIватI апортал аунашвачпагIв Лазба Амина. – Арат абызшваква ракIвпI йызлачважвауа зпхьадзарала йщарду, адунейла йхъылапсата йбзазауа апсуа-абаза диаспора. Ужвы Египет, Иордания, Сирия йгьи МарагIайырта Аргваны анахьанат акъральква йыртабзазауа хIабашталагIвчва йраргвану гIарып бызшвала тшрыхадыргIвазарныс рылшуштI а-Конгресс анхара, хIуагIахъа турыхи акультури йгьи хIпсадгьыл агIаншара дуква рхабарква. РыцIа йауацIыхта йгIахIахвырквын, Апсны рейша йапщыламызтынгьи гIарып бызшвала йбзазауа адуней зымгIва амаль рымазлуштI ахабарква апычIв гIалцIыртала йырдырныс, хIаргьи йхIылшуштI хIхабарква рахIагьи уагIа щардагIв йырзынахIырдзарныс».
Ахабарргарта портал аунашвачпагIв йшылхIвазла, асайт аъачIвагIагIвчва сквшбжакI ауацIа йадынхалтI агIарып версия. Ауи йгIалылкIгIатI, гIарып бызшва анахьанат абызшваква йызларапшым йара ахцIараква шаму - ауи агIарысабапра «къарута, заманта йаквыдзуа рыцIа йайхIапI» апхьала асайт зланхауа йалагаз абызшваква рацкIыс.
Лазба Амина йшылрытамамызла, агIарып версия джвыквырцIара апхъала асквш ауацIа асайт йгIаквшваз аматериалква шабгу атаркIын йдрыхIазыртI. «Йара акIвпIта ауат текст гIвырата 350 раъара, медиафайлта хынзыкь раъара йнадзитI. Ауи анхара амагIны швабыж йдупI», – йгIацIылцIахтI ауи.
Асайт зланхауа абызшва шIыц МарагIайырта Аргваны акъральква йыртабзазауа апсуа-абаза этнос йауу амаль рзыгIаннаршитI а-Конгресс йызлалалуа анкета гIарып бызшвала йтагIвыта рпхьадзарала АААК асатырква йрыладырхIарныс. А-Конгресс мурадта йамапI адунейла апсуа-абаза диаспора йгIацIанакIуа ауагIа рабардырра.
Датшагьи Лазба Амина йшылхIвазла, а-Конгресс ахабарргарта портал анхагIвчва гвып асайт амаль шIыцква йрыдынхалитI, ауат мачI-мачIымцара йгIарысабап йауата йырчпуштI. Асквш 2020 агIан хабарргарта проект джьащахъва щарда гIадырбарныс шыргвыгъу лхIватI апортал аунашвачпагIв.
Ауи йгIацылцIахтI ари апроект гвыгъара щарда шазрыму йгьи ауи ауысла агIахъвыцра шIыцква псейспамцара абзазара йшаларыжь


А-Конгресс йаланакIуа ЧкIвыныргIа рсоветква рунашвачпагIв АААК а-Дискуссия клуб апны йхыгIвхауа дсасын.
Барганджиа Саид
ЧкIвыныргIа йырзынарху аполитика йаквчважватI Адуней апсуа-абаза конгресс а-Дискуссия клуб йаднагалыз йхпахуз анйара апны. Ари азын ауаъа дгIачважвун АААК йаланакIуа ЧкIвыныргIа рсоветква рунашвачпагIв Торчуа Леван.
Ауи анйара йгIадгылкваз АААК йаланакIуа ЧкIвыныргIа рсоветква шынхауа райхIвтI, ауат ргIапсратайрымазлушгьи даквчважватI.
«Апсны аштипхьадза апны ашIыпIа хъвшара асовет гIандыршуштI. ХIара мзигIадзапхьадза хIанйалуштIта ашIыпIа унашвачпагIвчва хIрыцта йапшым ауысква хIрыквчважвалуштI», – йхIватI Торчуа.
Ауи йгIацицIахтI ЧкIвыныргIа рсоветква арайонква рпны йапшым апроектквала хъвыцрата йаъу ддырдыруамцара рыцIа магIны змата йырбауа гIалырхта рырхъйара йшадынхалуаш.
АААК йаланакIуа ЧкIвыныргIа рсоветква рунашвачпагIв йара йхъатала АААК ЙхIаракIу асоветаунашвачпагIв Эгьзакь Мусса данйабадыр амщтахь а-Конгресс дшалалызгьи даквгIашIастI.
«Сара уатыкв айчажваракI сызшIырттI. Ауаъа Эгьзакь Муссагьи дгIачважвун – йапхъахауата дызбатI. Ауи абаза уагIа рцIаскви рхабзакви, апхъала йшгIабзазази апхъахьыла руыс шцуши, а-Конгресс мурадта йынкъвнагауа дрыквчважвун. ЙгIачважвара ауи аъара йымчын, лахIварала йырчвынта – зынла йхIвуз йшацскIуа тшазыздыртI, йаргьи йатахъызтын йараужвы «абель насахвта хIуачIвымш ауыхвара джвыквсцIарныс сшхIазыру» ауи зынла йасхIвтI», – йгIайгвалашвахуан Торчуа Леван.
Ауи анйара йалакваз АААК амурадкви ахачIвкви йрыхайыргIвазатI, йара унашва зхъицIауа а-Конгресс йаланакIуа ЧкIвыныргIа рсовет уыста апахь йгылугьи йхIватI.
Анйара йалан Согъвым аунашвахъцIарта чкIвыныргIи аспорти руысквала акомитет аунашвачпагIвчва, Апсны апныйгIаныршу чкIвыныргIа йапшым радкIылараква руысхагIвчва (АМЧ, ДЮНА, Авангард, АГУ астудентква радкIылара, АИФ астудентква радкIылара – аредакция ррытаразга), Гвдауыта апны йгIаныршу АААК ашIыпIа хъвшара йаланакIуа ЧкIвыныргIа рсовет аунашвачпагIв ЛакIойа Амра датшагьи асасчва, ауат джьгарта айчважвара йгIалалуан.
Торчуа йшипхьадзауала, анйара дахIвра аман, ауи йагIарбагапI анйара йалакваз айчважвара йшгIалалуази «йашIамсуа азцIгIараква шгIадыргылуази».
«АзцIгIарата йгIадыргылуаз гьапшымызтI, айхIара сынхара йазынархан. Уыжвласыла хIкъраль апны АААК ашIыпIа хъвшараква рсоветква ъагIандыршуш рымагIальаматын, ауат тшрыдкIыл йшауаш гIаддырдыруан. АкъральыгIва уысхартаква, ажвапIта – Согъвым аунашвахъцIарта чкIвыныргIи аспорти руысквала акомитет, урыцынхара шатахъу гIащтIырхуан. ЧкIвыныргIа йырзынарху анхара анархара хъадаква йрыквчважвун. Ажвлара чкIвыныргIа йырзынарху ауысква ауатыкв йангIаталра дукI чва шырхъарымбауа йгьи йшрыцрымкIуа рхIвун», – йхIватI Торчуа Леван.
Анйара аламгаскIва ауаъа йгIадгылкваз Skype-ла ужвы нхара уысла Европа йаъу АААК архъйагIв секретарь Гицба Инари АААК ахабарргарта портал аунашвачпагIв Лазба Амини йрачважварныс рылшатI.
«Ауат йъанкваз рпны йзынйаз шырбаз, уыста йлырхыз гIахIархIвтI», – йгIалылкIгIатI АААК а-Дискуссия клуб аунашвачпагIв Турава Ирина.
Турава йшылхIвауала, аклуб апны йакIвшаз йхпахуз анйара апны асас йынхари чкIвыныргIа йырзынарху АААК апроекткви йрыквчважвара йахъазымкIва «ажвлара уысква джьгарта йрылу ашIаква, тшадызкIылта йырзацалу, Апсны ашIара рапхъаламгIвайсра йахъвуш проекткI лызхта йадынхалырныс йхIазыру чкIвыныргIа радкIылараква йрылу ачкIвынчви ахIвсси азддарагьи рылшатI».
«ХIара хIшабайауаш апшта абадыргаква амыгIдатI, хIшацынхушлагьи хIангIалтI. Сара анйара шакIвшаз швабыжта сазыразпI, йара ауаса акIвын са а-Дискуссия клуб ангIанхIыршагIвацузгьи ауи анхара сыла йшгIацIазыжьуаз: йгIадгылуа зымгIва ауи анхара йалата, айчважвараквагьи закIы уаздырцауата. УахьчIва йгIалыгIгаз – чкIвыныргIа радкIылараква, АААК, чкIвыныргIи аспорти руысквала акомитет рацынхарала йалыргата йлыхIхыз йапхъахауа ачIвырхъаква ракIвпI, ауи акIвымкIвагьи цхърагIагIвчва шIыцгьи гIахIылахIатI», – лхIватI Турава Ирина.
«АМЧ» жвлара адкIылара аунашвачпагIв Пачалиа Алиса магIны зму ауысква гIащтIух йъауаш ауатыкв айчважварта Апсны апны бзита йынхауазшва йылбитI. Ауи гвы шалтызла, зымгIва рацкIыс йапхъу – айззара йалу рыуа заджвгьи гIвымата тшыйымбауа, тшимырбцIуа, тынчта ргвы йту шырзыхIвуш апшта аъащаква гIаныршара акIвпI.
«Сара йшызбауала АААК ауысхагIвчва ргвып ауи гIарыдахIвтI: а-Дискуссия клуб апны асасчва гIальаматква, йгIауайгвыгIвуа адгалагIвчва, ауыс азыгIальаматра аззыму ауагIа урынйитI», – лхIватI Пачалиа.
Ауи дацIачIвагъватI уахьчIва магIын ду шаму «закIгьи йашIысым уыс йъаламчважвуш уатыкв гIануыршарныс».
«ЙалкIгIата йсгвапхатI ачкIвынчви ахIвсси ауатыкв йгIатаргаз ауыс йзалачважвуш ауагIа шгIалырхыз. Швынхара программакI шаму, ргIапсракI йштагылу уылаухIвитI. АмакIыра рыцIа йазалху нархаракI аут йауашшвагьи йызбатI, йауа ухIварыквын, чкIвыныргIа йырзынарху аполитика уашIамсуа уахъгьи тшынгьи уаквчважва йауаштI. Апхъахьыла арат йрапшу аклубква апхьарта йыцIу апхьагIвчва рыхъазлагьи йгIанырша йауаштI. Ауат мачIта йрачважвауазшва, мачIта нархара рыртуазшва йызбитI», – лажвагьи гIалгтI ажвлара адкIылара аунашвачпагIв.
Анйара асасчва йрыуазаджвыз Согъвым аунашвахъцIарта чкIвыныргIи аспорти руысквала акомитет аъачIвагIагIв хъада Пачулиа Оксана йшылпхьадзауала, а-Дискуссия клуб «йазалху ауысква уъарыквчважвуш уызгIвымсхыз уатыквпI».
«ПроблемакI йадынхалуа йа йзымагIальамату ауагIа йара заманкI йара зджьара йазудда йауитI. Арат йрапшу анйараква рбзирала ауагIа йызланахIвата йымцкIу дунейкI йтазгаз асоциал сетква йгIартыцIитIта йызлу абзазара апны айчважвара райши ацынхари йрызгIайхитI. Араъа ахъвыцракви апшыщакви зчIву рлактаква убитI, зхъвыцщала йаквшвауа тшадыркIылта йгIащтIырхуа ахачIвква рырхъйара йазынха йауаштI. Арат йрапшу анйараква рфайда зынла йгьуылаухIвум, ауаса гIамтакI царыквын ажваква уысхуштI, анйараквагьи – мурадкI йазцара зтахъу ауагIа йрайззарахуштI», – лхIватI Пачулиа Оксана.
А-Дискуссия клуб уалалра ахъаз йазалху анкета аджьауапква тагIвыта, рыцIа йуымагIальамату анархара гIалхта ахIвара швъа электрон адресла (firstname.lastname@example.org) йущтира атахъыпI. Нархарипхьадзала тыпта йаъу пхьадзапI: ауи гIазлыцIуа аклуб алачIвараква ъакIвшалуш апещ (Лакоба йурам апны йгылу Апсны анаукаква р-Академия атдзы йапхъахауа аэтаж апны йаъу «Алашара» ауысхарта) уагIата 25-30-гIв райхIа ъагIвнамшвауа акIвпI. Ауаса уыскI аквчважвара йалазларныс зтахъкву рыцIа йщардагIвызлузтын адгалагIвчва ауи ужвыгьи зны йшаквчважвахуаш апшта лшара йазыпшгIуштI. РыцIа магIны зму анйараква ахъырхлата YouTube апны АААК аканал йгIатарцIалуштI. Аклуб алачIвара кIьыдаква рейша асоциал сетква рпны йгIадырбалуштI.


Апсыуа режиссёр, чIахIра змата АААК йалу Таниа Тимур йфильм «Анчва дизыразхатI сабаду айгIайра ахъазла» Россия апны йауацIыхта йгIадырбауа йалагатI.
Барганджиа Саид
Апсыуа режиссёр, чIахIра змата Адуней апсуа-абаза конгресс йалу Таниа Тимур йфильм «Анчва дизыразхатI сабаду айгIайра ахъазла» апремьера Москва апны агIваша апрель а 30 атшын йакIвшатI. Йара арежиссёр афильм тгIачвала йызпшуа афильмква йрылайпхьадзитI.
Апремьера анакIвшуз атшын Таниа Тимур алахIвара лашараква ддырчвуан.
«Йапхъахауата йхъысхтI зурала йабгу ари апш фильм йгьи насып дута йспхьадзитI ауи йауацIыхта йгIадырбауа йъалагаз. АпшыгIвчва ргвгIанаграква йапхъахауата йангIасархIв апремьера апхъала йанапшы амщтахь акIвпI. АуагIа гIасыдзхъагылын йгIасархIвтI афильм йапшырныс йшатагIайхуаш, раргванквагьи шрыцгIардуаш», – абараса йгвгIанаграква хIыцагIвишитI арежиссёр. Ауи йшихIвазла, афильм ахъыхра данчкIвыныз йгвы йгIаташватI, йалкIгIата «даззырхъвыцыз» йабаду йакIвын.
«Сансабийыз сабаду хабар джьащахъва щарда гIасайхIвуан, ауи агIан схъа йасхIвтI ауи йгIахIвахраквала кино шхъысхуашыз. Абар сквшщарда анахъыцI ссабихъа ауи агвала абзазара йалазжьырныс сылшатI. ХъатакIла йгIахIахвырквын ауат ахабарква фильмта йхъысхырныс акIвпI срежиссёрхарныс згIастахъхаз», – йхIватI Таниа Тимур.
Афильм ашIчIваракI йазалхыз атурасыла дгIахъвмартI КВН агвып «Апсны йауу нартргIа» дызцрылу, Апсны апны «Ужас» – хIва зыхьыз бергьльу Аршба Тимур. Ауыгьи даъан апремьера апны.
«ЗымгIва бзидздзата йакIвшатI. Афильм сгвапхатI. ЦIабыргыта ари афильм атгIачва йырзалху мшыркъвара комедияпI. ЙагIврымщтауата йапшырныс йаквгIазшIыститI зымгIвагьи. Ажва аламкIва Тимури сари хIхъа аладухитI. Ауи апхъахьылагьи йзыстахъпI адахIвра дуква», – йхIватI Аршба.
Афильм асюжет шаъула, Москва йауу чкIвынкI йаби йари апсыуа кыткI йтабзазауа йабаду йпны сасра йгIайитI. Акыт йауата дзынйаз ачкIвынчви пхIвыспакIи ауи дыгьрымгвапхатI. Йара апхIвыспа зынла бзи дибатI. Йабаду дашIамсуата дызлаз айсра ахабарква гIайайхIвитI. Ауат ахабарква ачкIвын дуней шIыц йзыгIахъыртIитI, магIны зму абзазара ацIас хъадаква дырзырбжьитI, хъацIара йылата дгIадзындыргылитI. Йхъаду атурасквала афильм апны йгIахъвмартI Россия актёрква Бероев Егор йгьи Алфёрова Ксения, абаду йтурасыла йгIахъвмарыз йбергьльу апсыуа актёр Хагба Кьасоу йакIвпI.


Ареспублика прокуратура апны ажурналистква дгIарынйатI КЧР апрокурор ТЕРЕЩЕНКО
Александр. Анйара ззынархаз асквш 2018 агIан
ареспублика апрокуратура органква рынхара
агIарбараква ракIвпI. Терещенко Александр ареспубликала йщаквгылаз
ахабзанкъвгара аъаща
даквгIашIастI.
– Апхьадзараква гIауахвырквын, узыргвышхвауагьи узымрыразуагьи аъапI, – йхIватI ареспублика апрокурор. – Йшалу ахабзамыгIвхъгараква дукI йыгьрыламхIатI,
йгIахъыртIыз ахабзамыгIвхъгараква процент 80-дза
йрылахIатI, дыршала азгIвадара зарар арайдзара процент 20-ла йнакъвытI,
амгIва пхастаква йрыладзыз 12 проценткIла ймачIыгIвпI. Ауаса агъычраква, агвыквсраква, ахIвынчIараква рыцIа йщардапI.
Асоциальна-экономика
баргвыраква ршвхIаусыгIвала йгIаншауа ахабзамыгIвхъгараквагьи йрылахIатI. ЙцIыхъвахауа асквшква йнымхауа йгьи йампхьауа йгIандыршауа ахабзамыгIвхъгараква йрылахIумцара йгIамгIвайситI,
йагIвсыз асквш агIан ауат
рыцIагьи йщардахатI йгьи
процент 84 йнадзатI.
ЙагIвсыз асквш ауацIала ареспублика апрокуратура органква йалкIгIу гватра ззалырхыз йрыуапI атерроризми аэкстремизми ргIашIакIра йырпщылу ауысква. ЗмагIны дуу анхартаква, ауагIа
щардата йъайззауа ажвлара шIыпIаква, агIвнабзазартаква атерроризм йшачвыхчула ахъпшылра нхараква адыргалтI. Атерроризм тшачвыхчарала
амальква нарахвра ахъазла асуд тшазынархарата 50 айхIа рщтитI, ауат
зымгIва асуд тамамта
йапхьадзатI. Йара ауаса
апрокуратура атшазынархарала экстремизм
злу исльам ауагIа йрылазгауа сайтта 60 хъыргIватI, 30-гIв джьауап ддыркIытI.
– Апрокуратура органква хIынхара апны атехнология шIыцква шгIахIрысабапуаш хIащтапI, –
йхIватI Терещенко Александр. – ЙагIвсыз асквш
аквтаква рагIан Интернет апны атерроризм йгьи
аэкстремизм йаквгIазшIызтуа агIвыраква, авидеоква гIазрыбергьыльуа программа гIахIрысабапуа хIалагатI. Йара ауи
апрограммала датша нархара зму мыгIвхъгаракIгьи гIахIрыбергьыльтI. Заджвы агIвжвага шдрыхIазыруа Интернет йгIатайцIатI. Ауи ауыслагьи асуд
тшазынахIырхатI. Йыззынарху йапщыламкIва
ахабза мыгIвхъыргауата
Интернет йгIатарцIауа
зымгIва ауи апрограммала йгIашIахIкIлуштI. Атерроризми аэкстремизми
йырпщылата йдыркъванчауа йырзынарху ауголовна уысква асуд апны
йанрылапшуагьи апрокурорква алазлитI. Араса Лагъь-КIавкIаз айсра
округ асуд апны аэкстремист гвып рхIаквым рхатI.
Агвып йалаз зымгIвагьи
тадырчIватI, агIсквши
хвымызкIи угIалагата 12
сквшадза рыквырцIатI.
Асквш 2018 агIан
акоррупция апшIагылрала ахабза шырхъйахауа
хъпшылра ахъцIарала нхара щарда акIвдыршатI. Ауи
анархарала мыгIвхъгарата пщынзыкьи хвышв
гIадрыбергьыльтI, ауат
дрыдзхра ахъазла швъата 1400 ргIвытI, ъанатIанкъвгагIвта 800-гIвы райхIа джьауап ддыркIытI.
АкъральыгIва унашвачпара йалу ачыннкъвгагIвчва акоммерция уысква
акIвдыршун, рхъахIарала, рымлыквла, ракврыдзраквала йтамаму швъа
гьгIадмырбузтI. Ауи акIвымкIвагьи, коррупция нархара зму амыгIвхъгараква гIадрыбергьыльтI
акъральыгIва йгьи амуниципальна цхърагIараква драдзара апны, амуниципальна йгьи акъральыгIва тахъыраква рыхъазла анхараква акIвзыршуш ангIалырхуаз, ахвгIахвтраква анадыргалуаз, абюджет ахчаква
ршара апны. Апрокурор
рхъвыхраква рымщтахь
уголовна уыста 41 гIахъыртIытI, ауат райхIара
зпщылу абюджет акIвпI.
Ареспублика апрокурор акоррупция хабзамыгIвхъгараквала ашвапхаквагьи гIайгтI.
– АчыннкъвгагIвчва
йцIыхъвахауа ахысквша
йырхвгIаз йатымпауа амлыкв злагIарахвыз ахча
ахабза мыгIвхърымгауата йшгIарынхаз рызмырцIабыргуазтын, судла амлыкв гIарыквырхитIта акъральыгIва йахъатачIвырахитI, – йхIватI Терещенко Александр. – Араса
архъвыхраква йшгIадырбазла, Къзылпагвын кыт
администрация аъачIвагIагIв йцIыхъвахуз ахысквша руацIала котельна,
рхарджьырта тдзы, адгьыл йхвгIатI, ауат шалу
сом 14 мильуанкI йахвпI,
йара сквшыкI апны йхъахIара сом зыкь 350 акIвын
йнадзуз. Акыт администрация аъачIвагIагIв ахчаква ъагIайгыз гьизымхIватI. Ауи йгIалцIла, КъарчачкIвын район апрокурор ахъацIа 14 мильуанкI
йдыршвахра ахъазла асуд
тшазынайырхатI. Асуд апны апрокурор йхIваз йацыркIтI йгьи ащаквыргылра къару нанауахвтI.
Апрокурор хъпшылра
йацIапI агIвнабзазартакоммунальна млыкврхIара йапщылу ауысквагьи.
Асквш 2018 ауацIала ауи
анархарала мыгIвхъгарата зкьы айхIа гIадрыбергьыльтI. Апрокуратура органква йыргIвыз
ашвъала аунашвахъцIара компанияква йрыхъвдакву ауысква дырхъйарныс йазадырцалтI, ауат
йрыуапI фатар щардала
йалу атыдзква рпны абзазагIвчва йырзацалу амлыкв ахьпшра йгьи йырчIаджьра. Капитальна
рчIаджьрала йазалху апрограммаквагьи абжараква шрыцIбу гIадрыбергьыльтI.
ЙалкIгIу гватра азалырхитI збальыгъ йнамдзас рхвитнагIаква хчара, ауи анархарала мыгIвхъгарата цынзыкь гIадрыбергьыльтI. Апрокурор
рхъвыхраква рымщтахь
сабигIзартаквакI рпны
асабиква рчара адгалрала, медицина хьпшрала
йаъаз абжараква дрыдзхтI.
Апрокуратура йагIвыз
ашвъала асквш 2019
ареспублика бюджет апны апхьартаква апхьагала йадгалра йазалырхуаш асом мильуан 26
гIарбапI. Асаби-йыбаква
фатарла йадгалра йбаргву ауысква йшрыуу
йгIанхитI.
– УахьчIвала хъацIакIыртала йадыргалырныс
хвитнагIа зму айыбаква
515-гIв йнадзитI. ХIреспублика апны ауи ауыс
швабыжта йаквыргъвгъварапI, гIвнабзазарта
йазыбжу асаби-йыбаква
йрылахIитI акIвымкIва йыгьрылдзгIум. ХIара йхIылшауа гьгIаныгIжьуам, асуд
тшазынархарата 61 хIщтитI,
ауат йрыуата 56 йрыцыркIтI,
ахпа йрылапшыркIвитI.
ХIреспублика а-Парламент ари ауыс йазалырхуа абюджет ахчаква йрыладырхIарныс тшазынахIырхатI. ЙхIыцыркIуашта сгвыгъитI, – йхIватI КЧР
апрокурор.
Къарча-Черкес Республика апрокурор датша нархараквала агIарбараквагьи дрыквгIашIастI,
ажурналистква разцIгIараква джьауап риттI.
Получайте свежие новости на электронную почту
Подписаться